Persoal dana vernakular, DAP ancam kesetiaan pada negara

Oleh Fazleen Safina

BANGI, 26 Rabiulawal 1442H, Khamis – DAP sedang mengancam perasaan setia kepada negara dan bahasa Melayu sebagai bahasa kebangsaan selepas mengkritik tindakan kerajaan tidak menyalurkan bantuan kepada sekolah vernakular dalam Belanjawan 2021.

Tindakan itu juga mempamerkan sisi tamak parti rasis serta cauvinis berkenaan, ekoran tidak meletakkan kesatuan dan perpaduan kaum sebagai keutamaan.

Ahli Jawatankuasa Pusat gerakan Islam, Ikatan Muslimin Malaysia (ISMA), Ustaz Shuhaib Ar-Rumy Selamat menyifatkan, tindakan berkenaan sebagai memperjudikan masa depan pendidikan negara.

Beliau juga kecewa apabila isu pendidikan terus dijadikan sebagai modal politik golongan tidak bertanggungjawab semata-mata mahu meraih undi.

“Isu vernalular terus menjadi gula-gula politik oleh parti kaum Cina.

“Parti-parti Cina tamak berlumba mengejar peruntukan khas untuk sekolah vernakular demi survival politik masing-masing,” katanya ketika dihubungi Ismaweb.net, hari ini.

Terdahulu, ADUN DAP, V Ganabatirau mahu kerajaan mempertimbangkan semula peruntukan khas kepada sekolah vernakular.

“Sebelum ini sejak 2013, tiap-tiap tahun SJKT (Sekolah Jenis Kebangsaan Tamil) dan SJKC (Sekolah Jenis Kebangsaan Cina) dapat peruntukan khas RM50 juta masing-masing.

“Kali ini, PN umum RM800 juta secara am untuk semua sekolah. Jadi, kemungkinan sekolah vernakular tidak akan ada keutamaan.

“Kerajaan PN perlu pertimbangkan semula peruntukan khas dalam RM800 juta ini,” dakwanya.


Muhyiddin dedah ada desakan supaya campur tangan urusan mahkamah, bebas individu

KUALA LUMPUR, 25 Zulhijjah 1442H, Rabu – Tan Sri Muhyiddin Yassin hari ini mendedahkan ada pihak yang kurang senang dengan ketegasannya untuk tidak melayan beberapa tuntutan termasuk desakan supaya beliau mencampuri urusan mahkamah bagi membebaskan beberapa individu yang sedang didakwa atas kesalahan jenayah.

Perdana Menteri berkata, disebabkan itu ada pihak-pihak tertentu yang sengaja mencetuskan kemelut politik yang cuba menangguk di air yang keruh.

Muhyiddin berkata, beliau turut dituduh menderhaka kepada Raja sedangkan tindakannya adalah semata-mata untuk memelihara keluhuran Perlembagaan dan mempertahankan kemuliaan institusi Raja Berperlembagaan.

“Saya tidak akan mengorbankan prinsip saya dan membelakangi sumpah jawatan saya untuk menunaikan segala kewajipan dengan jujur, menumpahkan taat setia kepada Raja dan negara serta memelihara, melindungi dan mempertahankan Perlembagaan,” katanya.

Beliau berkata demikian dalam perutusan khas yang disiarkan secara langsung menerusi stesen televisyen tempatan termasuk Radio Televisyen Malaysia (RTM) dan Bernama TV.

Turut hadir Timbalan Perdana Menteri, Datuk Seri Ismail Sabri Yaakob, Menteri Kanan Perdagangan Antarabangsa dan Industri, Datuk Seri Mohamed Azmin Ali, Menteri Kanan Pendidikan, Datuk Dr Mohd Radzi Jidin dan Menteri Kanan Kerja Raya, Datuk Seri Fadillah Yusof.

Menteri di Jabatan Perdana Menteri (Hal Ehwal Sabah dan Sarawak,) Datuk Seri Dr Maximus Ongkili, Menteri Pengangkutan, Datuk Seri Dr Wee Ka Siong, Menteri Sumber Manusia, Datuk Seri M Saravanan, Menteri Alam Sekitar dan Air, Datuk Seri Tuan Ibrahim Tuan Man dan Ketua Setiausaha Negara, Tan Sri Mohd Zuki Ali, hadir sama.

Muhyiddin terdahulu menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada 11 pagi.

Beliau turut menyeru semua penjawat awam khususnya golongan barisan hadapan agar terus tabah melaksanakan tugas dan tanggungjawab tanpa terganggu dengan kemelut politik yang sengaja dicetuskan oleh pihak-pihak tertentu.

Perdana Menteri berkata, beliau akan memastikan program vaksinasi yang sedang berjalan pada masa ini tidak akan terganggu dan terus dilaksanakan mengikut jadual selain memastikan bantuan-bantuan yang telah diumumkan oleh kerajaan dapat diterima oleh rakyat tanpa sebarang halangan.

“Saya doakan agar rakyat dan negara kita terus dilindungi oleh Allah SWT dan kepada-Nya jua lah kita berserah,” katanya. – Bernama


Malaysia boleh jadi negara pengeluar vaksin dalam 10 tahun: Dr Adham

KUALA LUMPUR, 29 Safar 1443H, Rabu – Malaysia boleh menjadi negara pengeluar vaksin manusia dalam tempoh 10 tahun melalui Pelan Hala Tuju Pembangunan Vaksin Negara yang akan dilancarkan dalam masa terdekat.

Menteri Sains, Teknologi dan Inovasi (MOSTI), Datuk Seri Dr Adham Baba berkata, pelan itu dikoordinasi melalui kerjasama strategik pelbagai pihak merangkumi badan kerajaan, industri, ahli akademik dan masyarakat supaya pendekatan yang lebih menyeluruh dapat dikonsolidasi.

“Sebagai permulaan, sebuah pusat vaksin negara akan ditubuhkan iaitu Institut Genom dan Vaksin Malaysia (MGVI). Inisiatif ini perlu disegerakan kerana kerajaan sedar adalah sukar Malaysia untuk terus bergantung dan mendapatkan vaksin daripada negara maju akibat vaccine hoarding (membolot bekalan vaksin).

“Oleh itu, kepakaran dalam negara telah dikenal pasti dan sedang disusun bagi memastikan strategi dan tindakan dapat dilaksanakan mengikut garis masa ditetapkan,” katanya ketika menggulung perbahasan Rancangan Malaysia Ke-12 (RMK12) bagi kementerian itu di Dewan Rakyat hari ini.

Sementara itu, Dr Adham berkata, dalam RMK12, MOSTI disediakan peruntukan pembiayaan Dana Penyelidikan dan Pembangunan (R&D) sebanyak RM500 juta dan akan memastikan 50 peratus daripada dana itu diguna bagi pembangunan penyelidikan percubaan untuk projek yang berpotensi dikomersialkan.

Beliau berkata, dengan pelaksanaan perkara itu, perbelanjaan kasar R&D (GERD) dapat ditingkatkan daripada 1.04 peratus pada 2018 kepada 2.5 peratus pada 2025.

“Melalui usaha ini, lebih banyak syarikat tempatan dapat beralih daripada sekadar pengguna teknologi kepada pembangun dan pencipta teknologi,” katanya.

Persidangan dewan bersambung esok. – Bernama


Malaysia Airlines kesal kejadian kabin hangat di tiga penerbangan

KUALA LUMPUR, 10 Syawal 1443H, Rabu – Malaysia Airlines amat kesal dengan ketidakselesaan yang dihadapi penumpang tiga penerbangannya apabila persekitaran kabin pesawat menjadi panas berikutan masalah teknikal berasingan yang menyebabkan unit kuasa bantu (APU) tidak berfungsi.

Syarikat penerbangan nasional itu menjelaskan tiga penerbangan itu adalah dari Kuala Lumpur ke Kuching (MH2536) pada 3 Mei, Kuala Lumpur ke Sandakan (MH2710) pada 8 Mei dan Alor Setar ke Kuala Lumpur  (MH1205) pada 9 Mei 2022.

“Sistem APU adalah komponen yang dipasang pada pesawat yang membekalkan kuasa elektrik dan udara bertekanan untuk sistem penyaman udara dan enjin yang dimulakan di atas tanah.

“Apabila anomali dikesan di darat sebelum berlepas, pesawat tidak boleh dihidupkan mengakibatkan persekitaran kabin yang hangat,” menurutnya dalam kenyataan, hari ini.

Kenyataan itu memaklumkan dengan bantuan peralatan di darat di lapangan terbang berlainan dan jenis pemeriksaan yang diperlukan, masa menunggu mungkin terpaksa dipanjangkan untuk memastikan pesawat berkenaan selamat untuk dikendalikan.

“Bagi mengelakkan situasi seperti itu berulang dan menyebabkan ketidakselesaan penumpang, syarikat penerbangan ini berkuat kuasa serta-merta akan memastikan para penumpang dipindahkan ke dewan berlepas dalam tempoh 10 minit selepas masalah dikenal pasti sementara proses pembaikan sedang dibuat.

“Syarikat penerbangan ini akan menasihati tindakan seterusnya jika pembaikan itu mengambil masa lebih lama daripada jangkaan,” jelasnya.

Sepanjang tempoh perayaan Aidilfitri, Malaysia Airlines mengendalikan lebih 1,800 penerbangan dan menggunakan 40 pesawat bagi menampung lonjakan dalam perjalanan domestik

Malaysia Airlines memberitahu ia komited untuk menambah baik proses pemulihan perkhidmatannya bagi memastikan pengalaman penumpang tidak terganggu. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Perkara penyebab amal tak diterima atau dihapus pahalanya

1. SALAM Ramadan kepada semua. Allah panjangkan usia kita untuk memasuki 1 Ramadan tahun 1443H.

2. Sudah tentu ramai orang akan kongsikan amalan-amalan yang sepatutnya diutamakan sepanjang Ramadan ini. Di sini saya ingin sempurnakan perbincangan dengan perkongsian perkara-perkara yang menyebabkan amal tidak diterima atau dihapuskan pahalanya.

3. Perkara paling penting dari ibadah kepada Allah bukan kuantiti ibadah tersebut, tetapi penerimaan Allah terhadap ibadah yang kita lakukan. Kadang-kadang kita terpaksa melakukan amal yang banyak hanya kerana kita tidak tahu amal kecil manakah yang diterima oleh Allah.

4. Ibadah bukan mengumpulkan amal dan menjumlahkannya seperti kita mengumpulkan harta. Ibadah adalah mencari perhatian Allah agar Allah reda kepada kita. Bila Allah reda, maka Allah akan menerima kita di dunia dan akhirat. Itulah matlamat yang sepatutnya kita kejar.

5. Jauhilah syirik kerana syirik membatalkan keseluruhan amal yang kita lakukan.

وَلَوْ أَشْرَكُوا لَحَبِطَ عَنْهُمْ مَا كَانُوا يَعْمَلُونَ

“… dan kalau mereka sekutukan (Allah dengan sesuatu yang lain) nescaya gugurlah dari mereka, apa yang mereka telah lakukan (dari amal-amal yang baik).”
(Al-An’am: 88)

6. Jangan sesekali meninggalkan solat Asar.

من ترك صلاة العصر فقد حبط عمله. متفق عليه

“Sesiapa yang meninggalkan solat Asar, maka terbatallah amalannya.”
(Riwayat Bukhari dan Muslim)

Sebahagian ulama meluaskan maksudnya kepada semua solat fardhu.

7. Jangan bertanya nasib kepada tukang tenung nasib.

من أتى عرافاً فسأله عن شيء لم تقبل له صلاة أربعين ليلة. رواه مسلم

“Sesiapa yang menemui tukang tenung lalu bertanya nasib kepadanya, tidak diterima solatnya selama 40 malam.”
(Riwayat Muslim)

8. Jangan melakukan kezaliman kepada orang lain.

أتدرون ما المفلِسُ؟ قالوا: المفلِسُ فينا من لا درهمَ له ولا متاعَ. فقال: إنَّ المفلسَ من أمَّتي، يأتي يومَ القيامةِ بصلاةٍ وصيامٍ وزكاةٍ، ويأتي قد شتم هذا، وقذف هذا، وأكل مالَ هذا، وسفك دمَ هذا، وضرب هذا. فيُعطَى هذا من حسناتِه وهذا من حسناتِه. فإن فَنِيَتْ حسناتُه قبل أن يقضيَ ما عليه، أخذ من خطاياهم فطُرِحت عليه ثمَّ طُرِح في النَّارِ](رواه مسلم).

Rasulullah saw bertanya: Tahukah kamu siapakah orang muflis? Para sahabat ra menjawab: Orang muflis adalah orang yang tidak ada dirham dan tidak ada harta. Rasulullah saw menjawab: Orang muflis di kalangan umatku adalah orang yang pada hari kiamat datang membawa amalan solat, puasa dan zakat tetapi dia juga mencela si fulan, menuduh zina si fulan, makan harta si fulan, membunuh si fulan dan memukul si fulan. Si fulan (yang diainaya) itu diberikan kepadanya pahalanya dan si fulan yang lain diberikan juga pahala amalannya itu. Sehinggalah seluruh pahalanya habis sebelum kezalimannya dibalas, dia akan diberikan pula dosa si fulan (yang diainayainya) itu lalu di campakkan ke dalam neraka.”
(Riwayat Muslim)

9. Jangan membela anjing di rumah tanpa sebab yang dibenarkan syarak.

من أمسك كلباً فإنه ينقص كل يوم من عمله قيراط؛ إلا كلب غنم أو حرث أو صيد. متفق عليه

“Sesiapa yang memelihara anjing sesungguhnya akan dihapuskan pahala amalannya setiap hari satu qirat. Kecuali anjing dibela untuk tujuan menternak atau menjaga tanaman atau untuk memburu.”
(Riwayat Bukhari dan Muslim)

10. Jangan sesekali minum arak.

من شرب الخمر لم يقبل الله له صلاة أربعين صباحاً، فإن تاب تاب الله عليه. رواه الترمذي وأحمد والنسائي

“Sesiapa minum arak, Allah tidak menerima solatnya selama 40 subuh. Jika dia bertaubat, Allah menerima taubatnya.”
(Riwayat Termizi, Ahmad dan Nasai)

11. Jangan melanggar larangan Allah ketika bersendirian.

لأعلمن أقواماً من أمتي يأتون يوم القيامة بحسنات أمثال جبال تهامة بيضاء فيجعلها الله هباء منثوراً…. إلى أن قال: ولكنهم قوم إذا خلوا بمحارم الله انتهكوها. رواه ابن ماجه.

“Aku memberitahu berkenaan satu kaum di kalangan umatku yang datang pada hari kiamat dengan membawa amalan sebesar bukit putih Tihamah tetapi Allah menjadikannya debu yang berterbangan. Mereka adalah kaum yang bila bersendirian mereka melanggar larangan Allah.”
(Riwayat Ibn Majah)

12. Jangan mengungkit amal sedekah yang dilakukan.

َا أَيُّهَا الَّذِينَ آمَنُوا لا تُبْطِلُوا صَدَقَاتِكُمْ بِالْمَنِّ وَالْأَذَى كَالَّذِي يُنْفِقُ مَالَهُ رِئَاءَ النَّاسِ

“Wahai orang-orang yang beriman! Jangan rosakkan (pahala amal) sedekah kamu dengan perkataan membangkit-bangkit dan (kelakuan yang) menyakiti, seperti (rosaknya pahala amal sedekah) orang yang membelanjakan hartanya kerana hendak menunjuk-nunjuk kepada manusia (riak)…”
(Al-Baqarah: 264)

Moga Allah menerima Ramadhan kita.

Ustaz Muhammad Fauzi Asmuni
Presiden Ikatan Muslimin Malaysia (ISMA)


Kerajaan komited basmi kemiskinan, beri bantuan bersasar: Mustapa

KUALA LUMPUR, 6 Zulkaedah 1442H, Khamis – Kerajaan komited untuk membasmi kemiskinan dan sedang berusaha untuk memusatkan data berkenaan perkara itu bagi membolehkan bantuan bersasar diberikan kepada segmen ini.

Menteri di Jabatan Perdana Menteri (Ekonomi) Datuk Seri Mustapa Mohamed berkata, tidak ada satu penyelesaian yang sesuai bagi semua orang untuk usaha pembasmian kemiskinan dan kerajaan bertanggungjawab dari segi moral untuk membasmi kemiskinan terutamanya dalam kalangan miskin tegar.

“Ia adalah isu yang kompleks. Terdapat beberapa masalah data dan penambahbaikan telah dilakukan. Kami berusaha sedaya upaya untuk memusatkan data kerajaan agar kami boleh mengaturkan bantuan bersasar.

“Akan ada kerjasama yang lebih erat antara kerajaan dan sektor swasta. Saya akan menubuhkan ‘poverty circle’yang akan dipengerusikan oleh saya sendiri,” katanya semasa ucapan penutup beliau pada Webinar Matlamat Pembangunan Mampan Malaysia (SDG) yang diadakan hari ini.

Mustapa berkata, isu kemiskinan adalah satu perkara yang sukar untuk ditangani terutamanya semasa pandemik COVID-19.

Pada Julai tahun lepas, Jabatan Perangkaan mengumumkan Pendapatan Garis Kemiskinan Malaysia telah disemak semula kepada RM2,208 daripada RM980 berdasarkan kepada pengiraan daripada metodologi 2019.

Mustapa berkata, kerajaan sedang memuktamadkan Reviu Nasional Sukarela yang dijangka dibentangkan di Forum Politik Peringkat Tinggi Pertubuhan Bangsa-Bangsa Bersatu pada 15 Julai.

Menurutnya, laporan itu mengetengahkan kejayaan dan beberapa cabaran dalam mencapai SDG tetapi Malaysia telah mencatatkan prestasi yang baik dalam pembasmian kemiskinan.

“Kita telah melakukan dengan baik dalam membasmi kemiskinan tetapi perjuangan masih panjang kerana ia diburukkan lagi oleh keadaan pandemik sekarang. Kita perlu mencari penyelesaian jangka panjang,” katanya. -Bernama


14 ahli kumpulan kongsi gelap terlibat pergaduhan diberkas

JOHOR BAHRU, 11 Rabiulakhir 1443H, Selasa – Seramai 14 lelaki dipercayai ahli kumpulan kongsi gelap yang terlibat dalam dua insiden pergaduhan ditahan di Seri Alam dan Kulai, dua hari lepas lepas.

Ketua Polis Johor Datuk Ayob Khan Mydin Pitchay berkata siasatan mendapati lima individu yang ditahan merupakan anggota kumpulan kongsi gelap 36, empat anggota kumpulan 21 manakala lima lagi adalah anggota kumpulan 04, dan kesemua

Beliau berkata kesemua mereka yang berumur 21 hingga 40 tahun diberkas menerusi maklumat awam serta risikan, dan mereka kini direman sehingga 17 November, dengan kes disiasat mengikut Seksyen 43 Akta Pertubuhan 1966 dan Seksyen 148 Kanun Keseksaan.

“Punca pergaduhan dipercayai akibat salah faham dan pertengkaran mulut semasa mereka semua mabuk,” katanya kepada pemberita pada sidang media, di sini hari ini.

Sementara itu Ayob Khan berkata pihaknya turut menahan 16 lelaki berumur antara 17 dan 50 tahun disyaki anggota kumpulan kongsi gelap, menerusi Ops Cahaya yang dilancarkan di seluruh negeri pada 28 Oktober sehingga 10 November lepas.

“Kita memeriksa 30 individu dipercayai ahli kumpulan kongsi gelap berdasarkan 66 kes kekerasan yang kita terima, dan hasil siasatan mendapti 16 daripadanya adalah anggota kumpulan kongsi gelap, yang kita dapat kesan menerusi tatu dan lambang pada tubuh badan mereka,” katanya dan menambah, mereka yang ditahan disiasat mengikut Seksyen 43 Akta Pertubuhan 1966.

Beliau berkata sejak awal Januari lepas sehingga hari ini, pihaknya telah menahan seramai 70 individu daripada tujuh kumpulan kongsi gelap mengikut Akta Pertubuhan 1966.

Katanya daripada 70 individu terbabit, 29 adalah Geng 21, 16 individu Geng 36, sembilan individu Geng 04, lapan individu Geng 08, dua Geng Hong Kong San, lima Geng NGO Sek Kee dan seorang daripada Geng Kong Kia.

“Daripada kesemua yang ditahan ini, 20 individu iaitu 13 daripada Geng 21 dan tujuh daripada Geng 36 turut diambil tindakan di bawah Akta Pencegahan Jenayah 1959 (POCA),” katanya.

Sementara itu di KUALA LUMPUR, polis sedang berusaha mengesan sekumpulan lelaki yang disyaki terlibat dalam pergaduhan di Seksyen 5, Bandar Rinching, Kajang, dekat sini, pagi tadi.

Ketua Polis Daerah Kajang ACP Mohd Zaid Hassan berkata dalam kejadian pagi tadi, anggota polis bergegas ke lokasi kejadian selepas menerima panggilan kecemasan daripada orang awam berhubung satu pergaduhan pada pukul 6 pagi.

Beliau berkata sebaik tiba di lokasi tiada suspek kelihatan, namun polis menemukan dua kereta yang ditinggalkan dalam keadaan rosak serta pecah cemin tingkap, di samping beberapa kesan darah.

“Motif serta punca kejadian masih dalam siasatan dan polis mengklasifikasikan kes ini sebagai kes merusuh bersenjata di bawah Seksyen 148 Kanun Keseksaan,” katanya dalam kenyataan hari ini.

Mohd Zaid berkata Ibu Pejabat Polis Daerah Kajang meminta orang ramai yang mempunyai maklumat menghubungi mana-mana balai polis berdekatan atau menghubungi Pegawai Penyiasat kes Insp Mohd Ali Hamzah di talian 019-8660324. – Bernama


PKPB: Pemuda ISMA beri sumbangan kepada 350 keluarga di Sabah

BANGI, 10 Rabiulawal 1442H, Selasa – Sebanyak 350 keluarga dan hampir 2,000 fakir miskin di Sabah telah menerima Bantuan Keperluan Asas COVID-19 susulan Perintah Kawalan Pergerakan Bersyarat (PKPB) di negeri itu.

Ketua Pemuda Ikatan Muslimin Malaysia (ISMA), Arifin Manan berkata, bantuan yang diberikan melalui Projek Relawan Muda itu majoritinya adalah penduduk tanpa negara (stateless) dan warga tempatan.

Katanya, sehingga 25 Oktober 2020, pihaknya telah memberi sumbangan di Kampung Bakau Batu 3, Kampung Sandang, Kampung Bakau (Batu Sapi), Perumahan Setinggan Taman Mutiara, Perumahan Setinggan Batu 2 di Sandakan.

“… manakala di Kota Kinabalu pula adalah Kampung Selambangun, Kampung Sabang, setinggan di Kampung Kolam Pulau Gaya, Rumah Sewa Segama dan Sinsuran.

“Daerah Semporna pula meliputi bantuan di Kampung Gelam-Gelam, Pulau Bum Bum, Pulau Luamanggas, Kampung Sri Aman Darat, kampung Sri Aman Laut dan banyak lagi,” katanya dalam satu kenyataaan.

Pada masa sama, Arifin berkata, sebahagian warga tempatan sukar menerima bantuan kerajaan atas faktor masalah logistik.

Bagi individu yang berstatus ‘stateless’ di negeri itu, beliau berkata, kebanyakan daripada mereka bekerja sebagai buruh harian, pekerja kedai, petani dan nelayan yang rata-ratanya tidak layak menerima bantuan keperluan asas daripada kerajaan sejak Perintah Kawalan Pergerakan (PKP) yang dilaksana Mac lalu.

Katanya, pelaksanaan PKP juga mengakibatkan individu-individu terbabit tidak dapat bekerja dan terputus bekalan makanan.

“Kesukaran yang dialami ini menyebabkan sebahagian daripada mereka terpaksa makan dari sumber alam sekitar dan bayi diberikan air gula,” katanya.

Justeru, katanya, Pemuda ISMA memohon jasa baik syarikat-syarikat swasta, perseorangan atau mana-mana individu untuk tampil memberi sumbangan ke tabung Bantuan Keperluan Asas COVID-19 untuk fakir miskin.

Tambahnya, bantuan itu bagi membolehkan individu yang memerlukan menikmati sesuap nasi bagi mengisi perut lapar serta bayi yang memerlukan susu.

Beliau berkata, fasa bantuan seterusnya yang turut mendapat kerjasama daripada Semporna Prihtain dan Yayasan Maghrifah menyasarkan 300 buah keluarga di kawasan berbeza dengan anggaran perbelanjaan sebanyak RM30,000.

Sumbangan boleh disalurkan melalui akaun Ikatan Muslimin Malaysia Kota Kinabalu (Maybank : 560214058721), rujukan: Sumbangan COVID-19 atau hubungi Dr. Sobri di talian +6017-2121931.

“Selain itu juga bagi mereka yang berminat mahu menyumbang susu tepung untuk bayi bawah setahun juga dialu-alukan,” katanya.


DUN Melaka bubar: PH bawa kes ke mahkamah minggu ini

MELAKA, 11 Rabiulawal 1443H, Isnin – Pakatan Harapan (PH) Melaka akan membawa isu pembubaran Dewan Undangan Negeri (DUN) ke mahkamah minggu ini, meskipun Pilihan Raya Negeri (PRN) sudah ditetapkan.

Pengerusinya, Adly Zahari memaklumkan, tindakan itu bagi membolehkan semakan terhadap proses, prosedur dan fakta pembubaran DUN dilakukan.

“Kelewatan bagi memfailkan kes itu disebabkan kegagalan pihak pengurusan DUN Melaka mengeluarkan atau menyerahkan Notis Pembubaran DUN Melaka itu secara rasmi kepada semua ADUN⁸
sehingga kini.

“Pihak DUN Melaka hanya mengeluarkan surat penyerahan Warta Pembubaran DUN ke-14 melalui surat bertarikh 15 Oktober 2021 yang diserahkan pada hari ini,” katanya dalam kenyataan, hari ini.

Tegas Adly, pihaknya akan terus menggunakan perundangan bagi memberi sedikit ruang agar kerajaan yang mempunyai keabsahan majoriti boleh dibentuk dan PRN tidak perlu diadakan.

Bagaimanapun tegas beliau, PH Melaka akan tetap bersedia menghadapi segala kemungkinan termasuk PRN di Melaka.


PRN: Aliran trafik masih lancar

KUALA LUMPUR, 25 Muharam 1445H, Sabtu – Aliran trafik setakat 6.30 petang ini di semua lebuh raya utama negara masih lancar dan tiada sebarang kesesakan luar biasa dilaporkan sempena Pilihan Raya Negeri (PRN) di enam negeri hari ini.


Waktu kerja 45 jam seminggu kuat kuasa 1 September

BANGI, 13 Muharram 1444H, Khamis – Pindaan Akta Kerja 1955 yang diluluskan di Parlimen pada 29 Mac 2022 akan mula berkuat kuasa pada 1 September ini .

Pindaan itu selari dengan Konvensyen Pertubuhan Buruh Antarabngsa (ILO) selain bertujuan menjaga kebajikan pekerja serta memberi kelonggaran dalam waktu kerja.

Timbalan Menteri Sumber Manusia, Datuk Awang Hashim berkata, pindaan itu juga membolehkan pekerja menggunakan susunan waktu bekerja yang lebih fleksibel.

“Di bawah peraturan baharu, pekerja dibenarkan bekerja mengikut kesesuaian tempat, waktu dan hari bekerja termasuk bekerja dari rumah ketika situasi kecemasan seperti pandemik COVID-19.

“Setakat hari ini, tiada cadangan atau libat urus untuk pihak kementerian laksanakan berhubung kerja empat hari seminggu,” katanya.

Awang berkata demikian menjawab soalan Senator Nasir Hashim mengenai dasar kerajaan berhubung kerja empat hari seminggu terutama dalam sektor swasta.

Awang sebelum ini berkata, mulai 1 September juga pekerja di negara ini dibenar memohon aturan kerja fleksibel (AKF) kepada majikan masing-masing mengikut pindaan Akta Kerja 1955 .

Katanya, pekerja hanya perlu membuat surat permohonan berkenaan kepada majikan sama ada memohon perubahan waktu bekerja, hari bekerja dan perubahan tempat kerja.

“Majikan pula perlu memberi jawapan dalam tempoh 60 hari. Dan menerusi surat jawapan bertulis majikan kepada pekerja, mereka perlu nyatakan sama ada menerima permohonan atau menolak permohonan dengan alasan yang perlu dinyatakan,” katanya.

Beliau bagaimanapun berkata, keputusan kerajaan dalam AKF itu tidak ‘mengikat’ majikan dan ia bergantung kepada kesesuaian agensi serta syarikat masing-masing.

Sementara itu , Awang menegaskan pihaknya kini bersedia membuat kajian mengenai dasar tempoh bekerja empat hari dalam seminggu seperti mula dilaksanakan di beberapa negara maju.

“Jadi majikan pun perlu ada kajian tersendiri mengenai perkara ini dan kemudian boleh dibawa dalam perbincangan bersama Kementerian Sumber Manusia (KSM) dan JPPM,” katanya.


Pas setuju konsep keluarga Malaysia diterap dalam pentadbiran kerajaan

KUALA LUMPUR,19 Rabiulawal 1443H, Selasa – PAS bersetuju konsep Keluarga Malaysia berteraskan keterangkuman dan kebersamaan diterapkan dalam pentadbiran kerajaan, seterusnya menjadi intipati utama pelaksanaan Rancangan Malaysia ke-12 dan Bajet 2022.

Presiden PAS Datuk Seri Abdul Hadi Awang berkata, parti itu menerima konsep Keluarga Malaysia yang dipimpin oleh Islam bagi menjamin kestabilan negara seterusnya mengajak semua pihak menjayakannya demi kesejahteraan dan kemakmuran bersama.

“PAS menerima realiti kemajmukan kaum dan agama di Malaysia dengan memperkenalkan konsep adil untuk semua.

“Tiada paksaan dalam beragama dan wajib tolong-menolong antara satu sama lain di atas konsep perpaduan umat manusia yang merupakan satu keluarga besar walaupun terdiri daripada pelbagai bangsa dan agama,” katanya dalam kenyatan hari ini.

Abdul Hadi berkata, PAS melalui pentadbiran di Kelantan, Terengganu dan Kedah sudah berjaya membuktikan bahawa keadilan kepada semua telah direalisasikan melalui hak beragama, bermasyarakat dan berkebajikan yang dipelihara oleh kerajaan di bawah kepimpinan Islam.


Tinggal 0.6 peratus untuk negara capai 90 peratus vaksinasi dewasa

KUALA LUMPUR, 2 Rabiulawal 1443H, Sabtu – Sebanyak 20,927,867 atau 89.4 peratus daripada populasi dewasa di negara ini telah lengkap menerima dos vaksinasi COVID-19 setakat 11.59 malam tadi (8 Oktober).

Peningkatan sebanyak 0.3 peratus kadar vaksinasi lengkap bagi dewasa berbanding sehari sebelum itu (7 Okt) 89.1 peratus menjadikan sasaran untuk mencapai 90 peratus kadar vaksinasi kini berbaki hanya 0.6 peratus.

Berdasarkan data Kementerian Kesihatan (KKM) menerusi portal COVIDNOW, sebanyak 94.7 peratus atau 22,166,911 individu bagi populasi dewasa telah menerima sekurang-kurangnya satu dos vaksin.

Selain itu, sejumlah 174,820 dos suntikan vaksin diberikan semalam (8 Oktober) bagi golongan dewasa melibatkan 74,199 individu bagi suntikan dos pertama dan 100,621 individu bagi suntikan lengkap.

Ini menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) meningkat kepada 45,379,299.

Sementara itu, setakat semalam sebanyak 177,029 atau 5.6 peratus individu bagi golongan remaja berusia 12 hingga 17 tahun sudah melengkapkan suntikan vaksin manakala 70.4 peratus atau 2,217,920 individu telah menerima sekurang-kurangnya satu dos vaksin.

Pada 22 September lepas, Perdana Menteri Datuk Seri Ismail Sabri Yaakob berkata aktiviti merentas negeri akan dibenarkan apabila 90 peratus golongan dewasa telah melengkapkan vaksinasi COVID-19 mereka. – Bernama


Pendakwaan, pembelaan mohon bicara kes Najib berkait dana SRC RM27 juta ditangguh

KUALA LUMPUR, 18 Zulhijjah 1442H, Rabu – Pihak pendakwaan dan pembelaan dalam kes rasuah Datuk Seri Najib Tun Razak membabitkan dana SRC International Sdn Bhd (SRC) berjumlah RM27 juta memohon supaya perbicaraan kes tersebut ditangguhkan sementara menunggu keputusan rayuan bekas perdana menteri itu berhubung kes penyelewengan dana RM42 juta milik SRC di Mahkamah Rayuan.

Timbalan Pendakwa Raya Mohd Ashrof Adrin Kamarul memaklumkan perkara itu kepada pemberita selepas prosiding pengurusan kes di dalam kamar Hakim Mahkamah Tinggi Mohamed Zaini Mazlan hari ini.

“Kes SRC RM27 juta telah ditetapkan untuk bicara bermula 2 hingga 9 Ogos ini tetapi memandangkan Mahkamah Rayuan masih belum memberi keputusan berhubung rayuan kes SRC RM42 juta, kami perlu memohon penangguhan perbicaraan kes di mahkamah ini sementara menunggu keputusan rayuan itu yang berkemungkinan akan dirayu sehingga peringkat Mahkamah Persekutuan.

“Oleh itu, penangguhan kes SRC RM27 juta ini perlu kerana bukti di dalam kes ini saling berkaitan dengan kes SRC RM42 juta dan ia turut membabitkan jejak wang yang sama,” katanya.

Beliau berkata Mohamed Zaini telah mengarahkan kedua-dua pihak menulis surat kepada mahkamah hari ini bagi memohon penangguhan perbicaraan kes itu yang sepatutnya bermula pada Isnin depan (2 Ogos) dan pendakwaan juga akan meminta agar tarikh perbicaraan yang telah ditetapkan pada Ogos tahun ini serta Mac dan April 2022 dilapangkan.

Peguam Rahmat Hazlan, yang mewakili Najib, ketika dihubungi turut mengesahkan permohonan penangguhan perbicaraan kes SRC RM27 juta itu.

Pada 3 Feb 2019, Najib mengaku tidak bersalah terhadap tiga pertuduhan pengubahan wang haram yang mendakwa beliau menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.

Beliau didakwa melakukan perbuatan itu di AmIslamic Bank Berhad, Bangunan Ambank Group, No 55, Jalan Raja Chulan pada 8 Julai 2014 mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Bekas perdana menteri itu sebelum ini didakwa di Mahkamah Sesyen namun kes tersebut dipindahkan ke Mahkamah Tinggi pada 13 Mac 2019 atas permohonan pihak pendakwaan.

Pada 28 Julai 2020, Mahkamah Tinggi telah menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas tujuh pertuduhan pecah amanah jenayah, pengubahan wang haram dan menyalahgunakan kedudukan membabitkan RM42 juta dana SRC International.

Najib mengemukakan rayuan terhadap keputusan itu di Mahkamah Rayuan yang kemudian mendengar kes tersebut pada 5 April hingga 18 Mei lepas dan menangguhkan keputusan ke satu tarikh yang akan ditetapkan kelak. – Bernama


Islam gariskan panduan jaga kehormatan wanita

KEHORMATAN wanita di dalam Islam amat tinggi kedudukannya. Sebelum kedatangan Islam, wanita menjadi warga kelas kedua di setiap tamadun dunia dan dianggap sebagai objek pemuas nafsu semata-mata.

Datangnya Islam ke Tanah Arab membawa peranan yang besar dalam mengubah martabat seorang wanita bukan sahaja di Arab malah di seluruh dunia. Sehinggakan pembelaan terhadap kehormatan wanita ini menjadi sebab kepada tercetusnya peperangan yang besar dan terkenal iaitu Peperangan Bani Qainuqa’.

Berperang Demi Kehormatan Seorang Wanita

Kisah bermula dari gangguan seorang Yahudi Madinah terhadap seorang muslimah. Mereka mengganggu seorang wanita muslimah yang pergi ke pasar Bani Qainuqa’. Mereka menyuruh wanita itu membuka kain yang menutupi wajahnya tetapi wanita tersebut enggan. Mereka kemudiannya mengikat hujung pakaian bahagian belakang muslimah tersebut ke bahagian yang lainnya sehingga ketika wanita itu bangun dari duduknya, tersingkaplah auratnya. Yahudi di situ semua mentertawakan wanita tersebut. Dia pun berteriak meminta tolong. Wanita itu pun berteriak, lalu datanglah seorang lelaki muslim membelanya. Terjadilah perkelahian antara muslim dan Yahudi dan terbunuhlah Yahudi yang mengganggu wanita muslimah tadi. Melihat hal itu, orang-orang Yahudi di situ lantas menyerang lelaki tadi hingga ia pun terbunuh. Sampailah khabar tentang peristiwa ini kepada Rasulullah ﷺ. Baginda segera mengumpulkan para sahabat dan mempersiapkan pasukan untuk membela seorang wanita muslimah yang tersingkap auratnya dan membela darah seorang muslim yang tertumpah. Yahudi Qainuqa’ telah membatalkan perjanjian damai dengan menjatuhkan maruah wanita muslimah tersebut.

Nah, begitu besarnya erti kehormatan wanita muslimah dan harga darah seorang muslim di sisi Rasulullah ﷺ. Baginda ﷺ sanggup menanggung risiko kehilangan nyawa para sahabatnya demi membela kehormatan muslimah. Hakikatnya perbuatan Yahudi Qainuqa’ adalah pelanggaran yang sangat besar. Bermula dari sikap mereka yang mencela Allah SWT, mempersenda Rasulullah ﷺ, mempermainkan umat Islam, menjatuhkan kehormatan seorang wanita muslimah dan kemudian mereka membunuh pula lelaki muslim yang membela wanita tersebut. Semua ini membuatkan Rasulullah ﷺ bertindak mengepung mereka hingga Allah lemparkan rasa takut ke dalam hati-hati mereka dan akhirnya mereka menyerah dan tunduk kepada Rasulullah ﷺ.

Nilai Kehormatan Seorang Wanita

Tamadun Yunani menganggap wanita sebagai alat untuk bersuka-suka dan berfoya-foya. Tamadun Rom pula memberikan hak atas seorang ayah atau suami menjual anak perempuan atau isterinya. Manakala orang-orang Arab sanggup membunuh anak perempuan hidup-hidup dek kerana terbeban dengan pandangan serta perlakuan masyarakat terhadap wanita pada ketika itu.

Cahaya Islam terbit menerangi kegelapan itu dengan risalah yang dibawa oleh Nabi Muhammad ﷺ. Kemuliaan dan hak wanita diangkat tanpa mengira kedudukan mereka dalam masyarakat sama ada golongan kaya mahupun miskin, bangsawan mahupun tidak. Setiap wanita dianggap berharga hanya kerana mereka diciptakan sebagai wanita.

Wanita adalah sebaik-baik perhiasan dunia. Ia adalah kedudukan istimewa yang diberikan Islam terhadap wanita. Kedudukan dan fungsinya mendapat penghargaan dan dihargai semenjak pertama kali lahir ke bumi. Kemuliaan kaum perempuan ini, Allah berikan pada semua fasa kehidupannya dan diberikan hak khusus. Bahkan dalam al-Quran sendiri terdapat surah al-Nisa yang bermaksud wanita.

Selain menjamin hak-hak perempuan, Islam pun menjaga kaum perempuan ini dari segala hal yang dapat menodai kehormatannya, menjatuhkan wibawa dan merendahkan martabatnya. Bagai mutiara yang mahal harganya, Islam menempatkan perempuan sebagai makhluk yang mulia yang harus dijaga. Asas kehormatan seorang wanita yang digariskan oleh Islam adalah aurat, sifat malu dalam pertuturan dan pergaulan serta memelihara faraj daripada zina.

Garis Panduan Adalah Satu Penghormatan Buat Wanita

Untuk menjaga kehormatan seorang wanita, Islam juga telah menggariskan panduan buat mereka. Sesetengah wanita menganggap garis panduan ini sebagai sesuatu yang memenjarakan mereka akan tetapi hakikatnya menerusi garis panduan ini maruah dan kehormatan wanita dipelihara.

Firman Allah;

Dan hendaklah kamu tetap berada di rumahmu, dan janganlah kalian berhias dan bertingkah laku seperti model berhias dan bertingkah lakunya orang-orang jahiliyah dahulu (tabarruj model jahiliyah).” [Qs. Al-Ahzab: 33]

Suruhan Allah kepada wanita agar duduk di rumah dan tidak keluar melainkan ada urusan serta keperluan adalah satu bentuk penjagaan buat wanita dan lebih baik buat mereka. Ia merupakan satu isyarat dan petunjuk bahawa rumah adalah asas dalam kehidupan seorang wanita. Kerana itulah juga Allah membebaskan wanita dari beberapa kewajipan yang diwajibkan ke atas lelaki seperti sembahyang Jumaat, kewajipan berjihad dan sesetengah ibadah seperti ibadah haji perlu kepada mahram apabila ingin menunaikannya. Namun ia bukanlah menafikan hak seorang wanita untuk keluar rumah atas keperluan dan tuntutan. Sahabiat Rasulullah ﷺ sendiri ramai yang keluar ke dalam masyarakat dan bergerak dalam masyarakat. Akan tetapi, apabila mereka keluar rumah, mereka menjaga kehormatan mereka dengan tidak berhias seperti orang jahiliyah dan menjaga batas-batas pergaulan. Itulah syarat yang perlu diikuti untuk menjaga kehormatan seorang wanita.

Nabi ﷺ memperingatkan wanita agar menjaga aurat sepertimana disebut dalam sebuah hadisnya;

Ada dua golongan ahli neraka yang tidak pernah aku lihat sebelumnya; sekelompok orang yang memegang cambuk seperti ekor sapi yang dipakai untuk mencambuk manusia, dan wanita-wanita yang berpakaian tapi hakikatnya telanjang [HR Muslim]

Perintah menutup aurat dengan memakai tudung yang menutupi dada, baju yang longgar dan tidak menarik perhatian merupakan landasan yang kuat bagi seorang wanita untuk menjaga kehormatan dirinya. Hakikat ini jelas dalam surah al-Ahzab ayat 59 di mana Allah berfirman yang bermaksud;

“Wahai Nabi, suruhlah isteri-isterimu dan anak-anak perempuanmu serta perempuan-perempuan yang beriman, supaya melabuhkan pakaiannya bagi menutup seluruh tubuhnya (semasa mereka keluar); cara yang demikian lebih sesuai untuk mereka dikenal (sebagai perempuan yang baik-baik) maka dengan itu mereka tidak diganggu. dan (ingatlah) Allah adalah Maha Pengampun, lagi Maha Mengasihani.” (al-Ahzab: 59)

Di dalam ayat di atas, Allah jelas mengatakan bahawa wanita-wanita yang menutup aurat adalah tanda kepada wanita yang baik-baik. Ia juga menjadi pelindung dari mereka yang cuba mengganggu. Saidatina Aisyah RA turut memuji wanita muhajirin kerana kesungguhan mereka menutup aurat seperti yang telah diwajibkan oleh Allah. Perkara ini diceritakan oleh beliau sendiri dalam riwayat Abu Daud yang menyebutkan:

“Semoga Allah merahmati kepada kaum wanita Muhajirin yang awal. Mereka, apabila Allah menurunkan ayat : وَلْيَضْرِبْنَ بِخُمُرِهِنَّ عَلَىٰ جُيُوبِهِنَّ, (al-Nur: 31) mereka lantas mengoyakkan kain Murat (sejenis tekstil yang diperbuat daripada bulu bebiri) mereka lalu mereka jadikan sebagai tudung.”

Garis panduan ini semua adalah sebagai satu langkah agar kehormatan dan kemuliaan wanita sentiasa terpelihara maruah dan kedudukannya. Kecantikan yang ada bukanlah untuk ditayang-tayang dan ditunjuk-tunjuk kepada orang ramai. Ia haruslah dipelihara dan dijaga kerana ia adalah mahkota kemuliaan bagi wanita.

Demikianlah cara bagaimana Islam memuliakan kaum wanita. Wanita yang memelihara dirinya melayakkan dirinya sebagai wanita solehah yang menjadi sebaik-baik perhiasan dunia.

“Dunia adalah perhiasan, dan sebaik-baik perhiasan dunia adalah wanita yang solehah”. [HR Muslim]

Cabaran Wanita Dalam Memelihara Harga Diri

Era globalisasi dan media sosial pada hari ini menjadikan kehidupan sebagai seorang wanita yang ingin menjaga kehormatan diri terlalu mencabar. Kita dapat lihat golongan wanita yang kelihatan menjaga aurat dan harga diri di dunia nyata bertukar 180 darjah di alam maya.

Betapa ramai wanita pada zaman kini yang tanpa rasa segan silu mempertontonkan diri mereka termasuklah mendedahkan aurat mereka. Lebih parah apabila ada sesetengah daripada masyarakat kita sendiri menganggap melakukan dosa sebagai perkara biasa malah sesuatu yang boleh dipertontonkan dan dibangga-banggakan di media sosial.

Bahkan lebih aneh lagi apabila mereka marah apabila ada orang yang menghalangi mereka membuka aurat. Mereka dakwa ia sebagai menghalangi kebebasan, melanggar hak asasi dan menghambat kemajuan. Perkara ini tidak menghairankan kerana umat Islam pada saat ini sangat terpengaruh dengan budaya barat yang berasaskan kebebasan.

Wanita berlumba-lumba tampil cantik di depan khalayak umum demi mendapatkan populariti atau sekadar mendapatkan pujian. Mereka mungkin menganggap dunia maya tidak sebahaya dunia nyata. Hakikatnya dunia maya mungkin lebih merbahaya kerana kebebasan pengguna media sosial dalam mengakses maklumat-maklumat peribadi tidak terbatas.

Para muslimah masa kini kebanyakannya sibuk mempercantikkan fizikalnya hingga lupa mempercantikkan hati, ibadah, dan akhlaknya.

Memelihara Harga Diri Adalah Tuntutan dan Ibadah

Memelihara diri daripada terjebak kepada perkara-perkara yang diharamkan adalah merupakan antara tuntutan agama. Mengikut suruhan Nabi adalah ibadah dan akan dikurniakan pahala kerananya. Sabda Nabi ﷺ:

Maksudnya : “Apa yang aku larang kamu lakukan, hendaklah kamu jauhi dan apa yang aku perintahkan kepadamu, maka lakukanlah sesuai kemampuan kamu” [HR Muslim]

Malah berazam untuk meninggalkan perkara mungkar juga adalah ibadah dan mendapat mendapat pahala. Di dalam satu hadis qudsi, ada menyebutkan bahawa Allah SWT telah berfirman :

Maksudnya : “Sesungguhnya Allah telah menetapkan nilai kebaikan dan kejahatan, kemudian Dia menjelaskannya. Maka barang siapa berniat mengerjakan kebaikan tetapi tidak dikerjakannya, Allah mencatatnya sebagai satu kebaikan yang sempurna. Jika ia berniat untuk berbuat kebaikan lalu ia mengerjakannya, Allah mencatatnya sebagai 10 sampai 700 kali kebaikan atau lebih banyak lagi. Jika ia berniat melakukan kejahatan, tetapi ia tidak mengerjakannya, Allah mencatatkan padanya satu kebaikan yang sempurna. Jika ia berniat melakukan kejahatan lalu dikerjakannya, Allah mencatatnya sebagai satu kejahatan” [HR al-Bukhari dan Muslim]

Maka sesiapa yang telah berazam dengan tekad mahu melakukan maksiat tetapi tidak melakukannya kerana takutkan Allah ditulis baginya pahala. Begitulah juga, jika seseorang yang hatinya cenderung melakukan dosa dan maksiat, akan tetapi dia berusaha dan mencari jalan agar tidak melakukannya, baginya juga pahala sebagaimana yang telah disebutkan di dalam hadis di atas.

Untuk itu berazamlah untuk sentiasa menjaga dan memelihara diri. Jagalah mata, telinga dan fikiran dari melihat, mendengar dan memikir kepada perkara-perkara yang boleh membawa kepada perkara yang haram dan merosakkan. Usahlah bermudah-mudah dengan dosa-dosa kecil kerana kadang-kadang dosa kecil inilah yang menjadi permulaan kepada seorang anak Adam terjerumus ke dalam dosa-dosa besar. Justeru, ianya mesti dijauhi dan dihindari semampu mungkin.

Wanita yang mempunyai harga diri bermaksud wanita bermaruah yang sentiasa memelihara dirinya dari melakukan perkara yang ditegah Allah. Itulah wanita yang tidak menurut hawa nafsu dan mempunyai pendirian yang jelas tentang matlamat hidupnya.

Memelihara harga diri adalah bagaimana seorang wanita muslimah memelihara dan menjaga kesucian dirinya dengan menjadikan malu sebagai pakaian mereka. Malu itu adalah satu sifat yang di dalam diri manusia dan sifat tersebut akan mendorong manusia untuk melakukan perkara-perkara terpuji serta meninggalkan apa yang dicela dan mengaibkan.

Sifat malu daripada melakukan sesuatu yang menyanggahi adab, tatasusila dan kerukunan masyarakat merupakan satu sifat yang amat terpuji. Sifat malu inilah yang akan menjadi benteng masyarakat daripada terjebak ke dalam krisis moral, keruntuhan akhlak dan kebejatan sosial.

Kemungkaran yang berlaku sebenarnya berpunca dari hilangnya sifat malu dalam diri manusia. Kehilangan sifat ini akan menyebabkan seseorang berani melakukan maksiat secara terang-terangan baik di khalayak, apatah lagi bila bersendirian.

Dr Suriani Sudi
Ketua Wanita ISMA


Kes warganegara anak lahir di luar negara berhak rayu di mahkamah

KUALA LUMPUR, 13 Muharam 1444H, Khamis – Pihak terbabit dalam kes berkaitan kewarganegaraan kanak-kanak yang dilahirkan di luar negara oleh ibu warganegara Malaysia, masih mempunyai hak untuk membuat rayuan di Mahkamah Persekutuan.

Timbalan Menteri Dalam Negeri Datuk Seri Dr Ismail Mohamed Said ketika menggulung perbahasan usul berkaitan isu itu di Dewan Negara hari ini berkata ia berikutan kes itu baru sahaja diputuskan di Mahkamah Rayuan iaitu pada 5 Ogos lepas.

Bagaimanapun beliau tidak dapat memberi penjelasan lanjut kerana terikat dengan perundangan negara.

“Saya tidak boleh mendedahkan apa-apa perkara selagi kes mahkamah ini tidak diputuskan di Mahkamah Persekutuan. Saya harap semua yang berhormat senator bersabar apakah tindakan lanjut yang akan diambil kedua-dua pihak terlibat apabila kes ini diputuskan,” katanya.

Dalam pada itu, Yang Dipertua Dewan Negara Tan Sri Dr Rais Yatim kemudian berkata bahawa tindakan Dewan Negara membawa usul berkenaan bukan mencabar kewibawaan mahkamah dan tidak sesekali bersifat subjudis.

Beliau berkata ia sebagai peringatan kepada negara dan pihak berkuasa bahawa hak yang ada di bawah Perkara 8 Perlembagaan Persekutuan tidak boleh diambil ringan.

“Sebab itu sementara pihak kementerian membuat penilaian dan sementara pihak kehakiman membuat persiapan, kita sebagai Ahli Dewan Negara sudah mula masuk ke dalam satu arena baharu, iaitu kita prihatin terhadap hak-hak rakyat di luar sana,” katanya.

Terdahulu ketika membahaskan usul yang dibawanya, Senator Datuk Seri Zurainah Musa mempersoalkan perbezaan layanan yang diberikan bagi anak yang lahir di luar negara kepada lelaki warganegara Malaysia dan wanita bukan rakyat Malaysia akan menerima kewarganegaraan Malaysia secara automatik.

“Sekiranya kedua jantina warganegara Malaysia dilayan sama, tiada isu ketidakadilan tetapi kenapa kita boleh lakukan untuk warganegara lelaki tetapi tidak boleh lakukan yang sama untuk warganegara wanita,” katanya.

Beliau juga berkata keputusan kes itu berdasarkan interpretasi Perlembagaan yang telah dibuat oleh Hakim-Hakim Mahkamah Rayuan dan mereka telah meletakkan tanggungjawab kepada Parlimen untuk meminda Perlembagaan demi keadilan keluarga yang terjejas.

Zurainah juga berkata memandangkan perkara tersebut melibatkan nasib semua anak yang dilahirkan di luar negara kepada wanita warganegara Malaysia dan lelaki warganegara asing, terdapat keperluan untuk Dewan Negara mendapatkan maklum balas daripada kementerian mengenai status penggubalan pindaan.

Pada 5 Ogos lepas, Mahkamah Rayuan dalam keputusan majoriti 2-1 memutuskan bahawa kanak-kanak yang dilahirkan di luar negara oleh ibu warganegara Malaysia yang berkahwin dengan warga asing tidak berhak mendapat kerakyatan Malaysia dari segi undang-undang. – Bernama


Buat silap terus istighfar

SALAH satu daripada sifat orang yang bertakwa ialah mereka itu segera beristighfar setelah melakukan kesilapan.

Perkara ini dijelaskan di dalam firman Allah yang menyebutkan:

وَالَّذِينَ إِذَا فَعَلُوا فَاحِشَةً أَوْ ظَلَمُوا أَنفُسَهُمْ ذَكَرُوا اللَّهَ فَاسْتَغْفَرُوا لِذُنُوبِهِمْ

“Dan juga orang-orang yang apabila melakukan perbuatan keji, atau menganiaya diri sendiri, mereka segera ingat kepada Allah lalu memohon ampun akan dosa mereka…” (Surah Ali Imran: 135)

Ketika menghuraikan ayat ini, Sheikh al-Tantawi memetik kata-kata al-Imam Fakhruzrazi yang menyebutkan bahawa, Allah membahagi sifat orang bertakwa kepada dua kategori.

(Iaitu) Yang pertama adalah yang konsisten melakukan kebaikan (dengan berinfaq dan amal kebaikan).

Manakala yang kedua pula adalah mereka mudah tersedar apabila melakukan kesalahan dan segera kembali kepada Allah.

Ini menunjukkan bahawa orang yang bertakwa itu juga tidak terlepas dari melakukan kesilapan.

Dr. Ahmad Sanusi Azmi
Timbalan Pengerusi 2
Majlis Ulama ISMA (MUIS)


Laporan Al Jazeera berniat jahat, didalangi pihak tertentu?

PIHAK berkuasa mesti menyiasat dan mengambil tindakan terhadap Al Jazeera, atas laporan layanan buruk Malaysia terhadap PATI ketika wabak COVID-19.

Laporan tersebut ternyata amat berat sebelah dan tidak mustahil didalangi oleh pihak tertentu, yang cemburu dengan pendekatan terbaik Malaysia, sehingga diiktiraf dunia, dalam menangani wabak COVID19.

Jika Al Jazeera berniat baik, sudah tentu ia turut menemubual pihak bertanggungjawab, seperti imigresen, polis dan sebagainya.

Ini tidak, fokusnya lebih kepada kehidupan PATI, ketika semua warga berada dalam ketakutan wabak COVID-19. Mana tidak nampak negatif. Lebih-lebih lagi ketika serbuan, tindakan dan penguatkuasaan dilakukan bagi mengelakkan wabak merebak.

Nama pun PATI, cukuplah Malaysia sediakan segala peluang pekerjaaan untuk mereka, takkan nak dilayan dengan layanan kelas pertama.

Hanya kerana nila setitik, rosak susu sebelanga. Hanya kerana beberapa insiden kecil, maka Malaysia ditonjolkan sebagai sebagai negara yang kejam dan zalim terhadap PATI.

Dalam kata lain, dalam 1,000, satu kelemahan, menenggelam 999 kebaikan. Ini sangat tidak adil. Ternyata mereka ini ada agenda jahat di sebalik.

Selama ini Malaysia adalah syurga bagi PATI. Tiba-tiba kita dilaporkan memberikan layanan buruk kepada PATI.

PATI adalah pendatang tanpa izin, sudahlah dilayan begitu baik sebelum ini. Sehingga kadangkala terlepas pandang warganegara sendiri.

Empat anak lelaki saya dan rakan-rakannya, terlibat secara langsung dalam misi memberikan bantuan melalui NGO belia, Youth Care Malaysia, dalam memberi bantuan kepada mereka yang memerlukan, termasuk PATI, ketika COVID-19, tidak pula ditonjolkan dan ditemubual.

Begitu juga dengan banyak lagi organisasi lain, kenapa bantuan mereka terhadap PATI langsung tidak diberikan liputan meluas dalam video Al Jazeera? Tidak pula ditonjolkan organisasi atau NGO Islam yang membantu?

Sebalik lebih menonjolkan individu yang bernama Alex? Kenapa Alex? Bukan Ali? Apa tujuan semua ini? Agenda Kristianisasi apa yang cuba dibawa?

Pada masa sama, jika Al Jazeera benar-benar jujur dan berintegriti dalam laporannya, kenapa tidak mendapatkan pandangan atau membuat temubual dengan pihak yang bertanggungjawab seperti jabatan imigresen, polis dan sebagainya. Laporan menteri pun dikerat-kerat, bagi tujuan manipulasi.

Kebanyakan gambar yang disiarkan dalam video berdurasi lebih 25 minit itu hanya berfokus kepada penangkapan yang dilakukan. Nama pun PATI, sudah tentu mereka yang tidak ada dokumen perlu diselidiki ketika wabak melanda.

Kenapa tidak bandingkan dengan negara-negara lain yang melayan PATI? Jawapannya, mudah, Malaysia ibarat syurga bagi PATI, sehingga kadangkala mereka jauh lebih kaya daripada penduduk asal itu sendiri. Memang tidak boleh salahkan PATI jika mereka kaya, kerana mereka berusaha.

Pada masa sama, laporan Al Jazeera ini hendaklah dijadikan asas untuk mengambil tindakan dan menangkap warga tempatan yang membawa masuk sebegitu ramai PATI yang mendatangi negara ini agar dapat dihantar kembali ke negara asal daripada menyusahkan pihak berkuasa.

Dalang di sebalik laporan ini termasuk PATI tidak wajar lagi dilindungi kerana mereka sudah bersikap sudah diberikan betis hendak peha. Mereka yang bersekongkol termasuk pihak berkuasa mesti juga diambil tindakan.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Pakar setuju kerjasama dengan Belanda tambah baik sistem tebatan banjir

KUALA LUMPUR, 20 Rabiulakhir 1445H, Sabtu – Usaha kerajaan untuk mendapatkan kepakaran dari Belanda bagi menambah baik sistem tebatan banjir menjadi langkah terbaik dalam usaha mengurangkan kos perbelanjaan negara yang mencecah bilion ringgit setiap tahun bagi melaksanakan pengurusan bencana banjir.

Pengarah Jabatan Kejuruteraan Air dan Alam Sekitar, Fakulti Kejuruteraan Awam, Universiti Teknologi Malaysia (UTM) Skudai, Johor Prof Madya Dr Mohamad Hidayat Jamal yang menyokong komitmen kerajaan itu berkata, usaha berkenaan boleh mengurangkan kerugian ditanggung penduduk terjejas akibat bencana alam itu yang berlaku saban tahun.

“Isu banjir adalah isu kritikal yang memerlukan penyelesaian segera. Belanda berpengalaman luas dalam bidang pengurusan risiko banjir memandangkan lebih 26 peratus kawasan di negara mereka berada di bawah aras laut dengan dianggarkan sebanyak 60 peratus kawasan berisiko banjir.

“Purata hujan tahunan di Belanda dalam lingkungan 800 milimiter (mm) dan ini berbeza dengan di Malaysia yang menerima hujan dengan anggaran purata 3,000 mm setahun. Sifat hujan dan punca banjir di Malaysia mungkin sedikit berbeza dengan hujan dan banjir di negara lain,” katanya ketika dihubungi Bernama.

Mohamad Hidayat berkata, disebabkan bencana banjir, Belanda menjadi lebih kreatif dalam  melaksanakan langkah pengurusan risiko banjir sekali gus berjaya mengurangkan kos perbelanjaan.

Beliau berkata, antara pendekatan digunakan di negara Kincir Angin itu untuk menangani banjir ialah membina struktur pengadang pusuan ribut, daik dan ban manakala bagi bukan struktur adalah menerusi perancangan guna tanah yang efektif, memperkenalkan konsep “room-for-river” serta meningkatkan ramalan banjir berdasarkan teknologi kecerdasan buatan (AI).

“Di samping itu, Belanda juga mempelopori pengurusan risiko banjir bagi tempoh jangka panjang berdasarkan konsep “Nature-based Solutions (NBS)” atau penyelesaian berdasarkan semula jadi yang menekankan penggunakan kaedah hijau dalam pengurusan risiko banjir.

“Perkongsian pengalaman dan kepakaran dengan Belanda nanti juga akan dapat membantu Jabatan Pengairan dan Saliran serta Agensi Pengurusan Bencana Negara (NADMA) dalam merangka pelan menangani isu dan pengurusan risiko banjir negara,” katanya.

Mohamad Hidayat berkata, Belanda juga mengkhususkan Delft, bandar di selatan negara itu sebagai kawasan yang mengungguli bidang kejuruteraan air.

“Delft University of Technology (TUDelft) merupakan universiti yang terkenal dalam bidang kejuruteraan dan institusi khas di bawah Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) iaitu IHE Delft Institute of Water Education yang memberi fokus kepada isu dan penyelesaian berkaitan air dari darat hingga ke laut,” katanya.

Presiden Persatuan Ekologi Malaysia (PEM) Prof Dr Ahmad Ismail berkata, langkah kerajaan untuk memperkasakan pengurusan banjir di negara ini memerlukan persediaan yang mencukupi bagi menjayakannya.

“Kita mesti bersedia dari segi pengetahuan, kemahiran, teknologi dan kemudahan yang sesuai dan Belanda adalah sebuah negara yang kita boleh dijadikan contoh dalam pengurusan banjir di dunia selain daripada China, Amerika syarikat, Afrika dan Australia,” katanya.

Perdana Menteri Datuk Seri Anwar Ibrahim pada Rabu lepas berkata Malaysia akan mendapatkan kepakaran dari Belanda bagi menambah baik sistem tebatan banjir dalam usaha mengatasi masalah banjir dalam negara yang berlaku saban tahun.

Anwar berkata, bantuan kepakaran dari Belanda itu diyakini dapat mengurangkan kos perbelanjaan negara yang mencecah bilion ringgit setiap tahun bagi melaksanakan pengurusan bencana banjir.  – Bernama


Malaysia berdepan masalah kekurangan pakar arkeologi

Oleh Zuhayati yazid

BANGI, 2 Rabiulawal 1444H, Khamis – Malaysia kekurangan pakar arkeologi tempatan yang boleh meneruskan aktiviti penyelidikan dan pemuliharaan peninggalan warisan susulan ketiadaan tempat asas pendidikan ditawarkan di negara ini.

Tiada pendedahan yang meluas juga adalah antara faktor menyebabkan bidang ini tidak dikenali selain kurang mendapat perhatian masyarakat, kata Timbalan Pengarah Institut Alam dan Tamadun Melayu (ATMA), Universiti Kebangsaan Malaysia (UKM), Prof Madya Dr Asyaari Muhammad.

“Kita kini giat mencari pelapis golongan muda terutama yang berminat melanjutkan pengajian di peringkat sarjana dan doktor falsafah bagi membuat penyelidikan dalam bidang ini supaya pemuliharaan warisan dan khazanah negara terus terbela.

“Jika dahulu UKM merupakan universiti tempatan yang menawarkan bidang ini secara profesional tetapi apabila berlaku penstrukturan semula, bidang ini diserap ke bahagian lain,” katanya.

Beliau berkata demikian ketika membentangkan kertas kerja bertajuk Cabaran Arkeologi di Malaysia: Pembangunan Vs Warisan sempena Kongres Antarabangsa Bahasa & Tamadun Alam Melayu, dekat sini hari ini.

Mengulas lanjut, beliau menjelaskan, pemuliharaan dan penjagaan warisan kini semakin dipinggirkan malah negara sendiri lebih mengutamakan pembangunan infrastruktur berbanding sosial yang melibatkan nilai-nilai rohani, bahasa, warisan serta tinggalan sejarah.

Tegas Prof Asyaari, situasi berkenaan jauh dilihat berbeza dengan negara luar contohnya Turki yang sangat menghargai warisannya selari mengejar kemodenan semasa.

Terbaharu penemuan tapak arkeologi zaman Neolitik di Turki membuktikan negara tersebut menghargai dan membangunkan semula tapak berkenaan sejajar dengan kemodenan negara itu hari ini.

“Lebih membanggakan kajian berkenaan bukan sahaja melibatkan pakar arkeologi negaranya sendiri tetapi turut mendapat sokongan pakar sejarah dari seluruh dunia.

“Namun berbeza di negara ini yang tidak melihat kepentingan pemuliharaan warisan berkenaan, apalah yang mahu dibangunkan kerana terlalu lama iaitu lebih 12,000 tahun.

“Yang ditemui juga hanyalah batu dan rumah-rumah lama, artifak lama seperti seramik, tembikar yang disifatkan sebagai penemuan tidak bernilai,” katanya.

Sedangkan, kata Prof Asyaari lagi, penemuan berkenaan banyak memberi implikasi terutama pembangunan negara selain mampu menjana pendapatan negara.


Masjid tempat bersatu bukan punca perpecahan

SEMASA hijrah Rasulullah ﷺ perkara pertama yang baginda lakukan ialah membina masjid kerana ianya adalah tempat menyatukan ummah dari pelbagai kaum dan kabilah arab.

2. Pengalaman saya menguruskan pembinaan masjid hampir 50 buah masjid dalam tempoh kurang lebih lapan tahun, memberi petunjuk yang sebaliknya kerana hampir 90 peratus AJK masjid berpecah kepada dua kumpulan malah ada yang lebih daripada itu.

3. Perpecahan tersebut disebabkan oleh fahaman politik yang berbeza. Pengerusi yang buat keputusan sendiri, AJK kaki bangkang, isu tabung masjid dan lain-lain perkara titik bengik yang boleh diselesaikan sekiranya semuanya melaksanakan amanah dengan penuh keikhlasan.

4. Jawatankuasa masjid adalah merupakan tugasan kerja sukarela tetapi memandangkan ianya merupakan tempat berpengaruh dalam masyarakat. Tambahan pula, tabung masjid yang boleh mencapai jutaan ringgit maka ianya mudah menimbulkan prasangka di kalangan AJK dan ahli qariah.

5. Perkara yang paling menyedihkan adalah masjid yang aktif dengan pelbagai aktiviti yang mana program kuliah Dhuha sahaja boleh mencapai ratusan pendengar, telah menjadi punca perpecahan qariah kerana pelbagai fahaman.

6. Ini berpunca kerana terdapat AJK yang terlalu memberi kelonggaran kepada beberapa golongan qariah membawa penceramah mengikut kefahaman masing-masing seperti fahaman politik yang berbeza, fahaman ekstrim terhadap mazhab tertentu dan pelbagai aliran lain yang tidak melihat realiti mayarakat setempat.

7. Akibatnya, walaupun masjid tersebut aktif dengan pelbagai aktiviti kuliah tetapi ianya telah menjadi punca perpecahan sesama masyarakat dan AJK kerana terlalu terbuka dan tiada kawalan terhadap penceramah yang diundang.

8. Sekiranya kita boleh menjadikan masjid sebagai contoh tempat penyatuan ummah setempat, insya-Allah penyatuan yang lebih besar di seluruh negara dan dunia Islam akan berlaku.

Tn Hj Mohd Tahir Hamdan
Ketua Perhubungan ISMA Negeri Johor


Putrajaya akan dibangun menjadi bandar rekreasi: Annuar

PUTRAJAYA, 29 Rejab 1442H, Sabtu – Putrajaya akan dibangunkan menjadi Bandar Rekreasi bertaraf antarabangsa, selain dikenali sebagai pusat pentadbiran negara, kata Menteri Wilayah Persekutuan Tan Sri Annuar Musa.

Beliau berkata, Kementerian Wilayah Persekutuan akan berbincang dengan pihak swasta dan Perbadanan Putrajaya (PPj), untuk memajukan pembangunan Putrajaya untuk 25 tahun akan datang, supaya lebih banyak peluang perniagaan diwujudkan, penganjuran aktiviti serta membuka peluang kepada peniaga dan komuniti setempat, menjana pendapatan.

“Saya telah meminta PPj bukan sahaja melakukan penambahbaikan kepada tarikan pelancongan yang sedia ada, tetapi juga untuk memikirkan tarikan lain serta produk pelancongan yang baharu dan inovatif, agar dapat menarik ramai pengunjung ke Putrajaya,” katanya kepada media selepas program tinjauan mesra ke Anjung Floria, di sini hari ini.

Beliau berkata, Anjung Floria di Presint 4 yang dahulunya merupakan tapak bagi penganjuran Festival Bunga dan Taman Antarabangsa (FLORIA) Diraja Putrajaya, akan dihidupkan sebagai pusat setempat aktiviti rekreasi yang dikenali Pit-Stop@Anjung Floria, yang akan dilengkapi dengan pelbagai kemudahan yang lengkap dan teratur.

“Ia termasuk tapak ekspo, tapak jualan, nurseri pokok, kampung beca, sewaan basikal, kayak, kawalan jauh (RC), ‘cruise’, bot dan pantai berpasir, di samping kemudahan rehat dan rawat seperti kafe. Usaha ini dapat menyokong ke arah pemantapan Putrajaya sebagai destinasi pelancongan, serta Bandar Rekreasi,” katanya.

Beliau berkata, tapak ini strategik dari segi kedudukannya yang berhubungan dengan sisiran Tasik Putrajaya, laluan sikal bandar, laluan sikal dan pejalan kaki sisiran tasik, serta laluan ‘cruise’ yang telah dikenal pasti untuk dibangunkan sebagai tempat persinggahan kepada pengunjung, yang menjalankan aktiviti riadah di sekitar Putrajaya.

Katanya, lebih menarik, kawasan ini berlatarbelakangkan panorama tasik Putrajaya dan beberapa binaan ikonik seperti Masjid Tuanku Mizan Zainal Abidin dan Jambatan Saujana.

Annuar berkata, ciri Putrajaya adalah unik kerana ia amat aktif pada hari bekerja dan menjadi sunyi apabila waktu petang, oleh demikian peluang ekonomi perlu diwujudkan dengan memperbanyakan aktiviti, supaya lebih ramai pengunjung menginap semalam dua atau lebih lama di Putrajaya, yang secara tidak langsung akan menggalakkan perbelanjaan dan ini dapat membuka peluang kepada komuniti setempat menjana pendapatan.

Selain itu, beliau berkata, Putrajaya masih tidak ramai penduduk yang kini kurang 100,000 dan pelbagai usaha perlu dilakukan untuk menarik lebih ramai orang tinggal di sini, yang sepatutnya antara 200,000 hingga 300,000 penduduk.

“Industri pelancongan ini memerlukan perancangan namun aspek kawalan perlu ada kerana kita tidak mahu konsep Putrajaya terjejas, dan menjadi sibuk seperti bandar-bandar lain. Matlamat kita adalah Putrajaya tidak boleh hanya sebagai pusat pentadbiran, tetapi mesti menjadi satu bandar yang mampan pada masa yang sama ada gaya hidup tersendiri,” katanya.

Beliau berkata, kerjasama antara kerajaan negeri dan kedutaan negara-negara lain juga boleh dilaksanakan dengan membawa binaan replika ataupun taman-taman mini.

Dalam majlis itu, Annuar juga menanam pokok kayu raja sempena Kempen Menanam Satu Juta Pokok di Wilayah Persekutuan bagi peringkat Putrajaya, yang merupakan salah satu program Cakna Kehijauan di bawah inisiatif Wilayah Persekutuan Wilayah Prihatin, yang juga selaras dengan Program Penghijauan Malaysia.

Lebih 100,000 pokok akan ditanam di Putrajaya bagi menjayakan kempen tersebut, dan selain pokok kayu raja iaitu pokok ikonik Putrajaya dengan jambak bunga kuning berjuntaian, turut ditanam adalah jenis pokok hutan seperti merbau, merawan, pulai dan meranti, serta jenis pokok berbunga seperti semarak api dan tekoma.

Setakat ini, Putrajaya yang dibangunkan berkonsepkan Bandar Dalam Taman mempunyai lebih 700,000 tanaman pokok pelbagai jenis dan spesies, yang juga menjadi tarikan pelancongan. -Bernama


376 institusi pendidikan di Johor Bahru diarah tutup

KUALA LUMPUR, 13 Rabiulawal 1442H, Jumaat – Sebanyak 376 institusi pendidikan di Daerah Johor Bahru, Johor yang merupakan Zon Merah diarah tutup selama dua minggu bermula dari Ahad ini hingga 14 November.

Kementerian Pendidikan Malaysia (KPM) dalam satu kenyataan hari ini memaklumkan, institusi terlibat ialah sekolah rendah dan menengah di bawah KPM, Institusi Pendidikan Guru serta sekolah swasta yang berdaftar dengan KPM.

Antara institusi pendidikan terlibat adalah 15 sekolah antarabangsa dan empat kolej vokasional.

“Daerah ini (Johor Bahru) telah disahkan sebagai Zon Merah COVID-19 oleh Kementerian Kesihatan Malaysia (KKM).

Ini (arahan penutupan) selaras dengan perutusan khas Perdana Menteri (Tan Sri Muhyiddin Yassin) pada 6 Okt berhubung keputusan kerajaan menutup sekolah di kawasan yang disahkan Zon Merah,” menurut kenyataan itu hari ini.

Menurut kenyataan itu, semua senarai sekolah dan institusi tersebut akan dikemas kini dari semasa ke semasa menerusi portal KPM di www.moe.gov.my dan di platform media sosial rasmi KPM.

KPM memaklumkan, sekolah dan institusi pendidikan yang mempunyai asrama juga ditutup dan ibu bapa atau penjaga perlu mengambil murid atau pelajar yang tinggal di asrama untuk pulang.

Bagaimanapun, bagi murid atau pelajar yang menunggu untuk diambil ibu bapa atau yang ingin terus kekal di asrama, sepanjang tempoh penutupan itu akan berada di bawah penjagaan warden asrama.

“Keperluan makan dan minum mereka sepanjang tempoh itu akan disediakan oleh pihak sekolah dan institusi berkenaan,” katanya.

Dalam pada itu, pelajar yang dijadualkan menduduki peperiksaan antarabangsa sepanjang tempoh penutupan institusi, perlu memperoleh surat daripada sekolah masing-masing bagi menghadiri peperiksaan.

“Sepanjang tempoh penutupan ini, pentadbir sekolah serta semua institusi pendidikan diarah untuk memastikan guru, tenaga pengajar serta murid dan pelajar melaksanakan pengajaran dan pembelajaran di rumah.

Manual itu boleh dimuat turun di portal rasmi, www.moe.gov.my,” katanya. – Bernama


MB bimbang peningkatan kes harian Perlis ke zon merah

KANGAR, 4 Muharram 1443H, Jumaat – Menteri Besar Perlis Datuk Seri Azlan Man menzahirkan kebimbangan terhadap peningkatan ketara kes harian COVID-19 di Perlis sejak lima hari lepas sehingga mencecah lebih 20 kes sehari

Azlan berkata beliau berasa sedih apabila kebebasan bergerak dan pembukaan sektor ekonomi menerusi peralihan ke Fasa Tiga Pelan Pemulihan Negara (PPN) telah disia-siakan dengan peningkatan jumlah kes harian secara kumulatif yang hampir mencecah 1,000 kes positif.

“Ini telah mengundurkan kita ke zon merah semula, walaupun sudah memasuki Fasa Tiga Pelan Pemulihan Negara (PPN) bermula 4 Ogos lalu,” katanya menerusi laman sosial Facebook miliknya hari ini.

“Saya percaya majoriti rakyat telah mematuhi prosedur operasi standard (SOP) bagi mengekang COVID-19 tetapi masih terdapat sebilangan kecil ahli masyarakat yang tidak mengambil serius soal pematuhan SOP ini,” katanya.

Beliau berkata situasi ini telah mengundang risiko untuk dijangkiti virus dan usah terkejut jika kes-kes positif di Perlis akan meningkat secara luar biasa, atau apa yang diistilahkan sebagai exponential increase.

Justeru, Menteri Besar Perlis itu meminta rakyat negeri ini agar elak keluar dari rumah dan mematuhi SOP dalam masa terdekat ini dan katanya daripada maklumat diperolehnya, orang ramai sudah mula berasa takut keluar rumah kerana bimbang dijangkiti wabak COVID-19.

Berdasarkan statistik Jabatan Kesihatan Negeri Perlis, sebanyak 23 kes baharu COVID-19 dicatatkan semalam dengan kes terkumpul sebanyak 910 kes. – Bernama


Syria terima vaksin pertama beberapa minggu lagi

AMMAN, 4 Syaaban 1442H, Khamis – Syria akan menerima penghantaran vaksin COVID-19 pertamanya dalam beberapa minggu dari platform perkongsian vaksin global COVAX, sekali gus membolehkan negara itu melancarkan program inokulasi kebangsaan seawal bulan depan.

Ketua Misi Pertubuhan Kesihatan Sedunia (WHO) di Syria berkata, penghantaran pertama adalah dari pengiriman satu juta dos vaksin AstraZeneca Institut Serum India (AZSII).

Dalam wawancara telefon dengan Reuters dari Damsyik, beliau berkata, dorongan COVAX untuk memastikan akses yang adil terhadap vaksinasi COVID-19 di seluruh dunia melegakan negara dilanda perang yang mana sistem kesihatan dan sumber kewangannya mengalami ketegangan teruk.

Pelancaran vaksin pertama dapat dimulakan pada awal April atau Mei menyasarkan untuk menyuntik hampir 20 peratus penduduk Syria pada akhir tahun atau hampir lima juta orang di kedua-dua wilayah yang dipegang kerajaan serta di timur laut dan barat laut.

Program kebangsaan kerajaan Damsyik di seluruh wilayah yang dikendalikan oleh negeri – di mana sebahagian besar penduduk di negara ini tinggal – hampir 20 juta – akan mengerahkan puluhan pasukan di 76 hospital dengan lebih 300 unit bergerak bagi mengakses kawasan yang sukar dijangkau.

Magtymova berkata, 336,000 dos juga akan dihantar ke barat laut Syria yang dikendalikan oleh pertubuhan bukan kerajaan melalui rakan rentas sempadan dari seberang Gaziantep Turki.

Sementara 90,000 lagi vaksin akan dihantar ke timur laut Syria – yang dikendalikan militan Kurdish. – Agensi


Agong dirayu bubar Parlimen, bersih negara daripada politikus kotor

BANGI, 6 Safar 1442H, Khamis – Masih banyak lagi agenda nasional yang belum terlaksana, namun politikus sedang asyik dan sangat sibuk dengan perang perebutan kuasa serta pengaruh.

Kesal dengan situasi terkini politik negara, Yang di-Pertua Ikatan Muslimin Malaysia (ISMA) Dungun, Mohd Nasrul Muhaimin berkata, tidak menghairankan jika akan berlaku banyak lagi siri-siri peralihan kuasa kerajaan tanpa melalui pilihan raya umum (PRU).

Ini kerana, katanya, ramai pemimpin-pemimpin politik negara yang tiada prinsip dan pendirian.

“Sudah terang lagi bersuluh, khidmat kurang sibuk rebut pengaruh, bukan seorang malah berpuluh-puluh, rakyat sekarang ramai yang mengeluh,” katanya dalam satu kenyataan, hari ini.

Malah, Mohd Nasrul kesal apabila ada pemimpin yang asyik memikirkan kepentingan cita-cita politik peribadi serta mengaku mendapat sokongan majoriti.

“Ini adalah kepincangan yang berlaku dalam sistem demokrasi. Bila pandai bercakap, dikatakan pandai berpolitik. Berpolitik untuk apa? Untuk kejar cita-cita politik peribadi jadi PM, untuk cari habuan, untuk tutup kes?,” soalnya.

Justeru, beliau meminta Yang di-Pertuan Agong untuk membubarkan Parlimen bagi membenarkan rakyat membersihkan kerajaan daripada pemimpin-pemimpin sedemikian.

“Wahai umat ku, cukup-cukuplah kita diperkotak-katikkan sedemikian rupa oleh pemimpin-pemimpin seperti ini. Insafilah kesilapan kita memberi kepercayaan kepada pemimpin-pemimpin yang kurang wibawa ini ke Parlimen, baik di sebelah kerajaaan atau pembangkang,” katanya.

Mohd Nasrul berkata, beliau yakin ramai lagi pemimpin yang berwibawa dan bertakwa di luar sana yang lebih layak daripada mereka.

“Cuma mereka tersisih dek kerana ketaksuban kita selama ini kepada blok kepartian yang sempit. Memilih hanya kerana ikut warna parti, tanpa mengira kelayakan, kewibaan dan reputasi mereka.

“Cukuplah setakat ini. Ayuh kita bersihkan kepimpinan negara dan gantikan mereka dengan pemimpin-pemimpin yang berwibawa dan bertakwa. Jika mereka tidak bertakwa pada yang ghaib, apa jaminan kita mereka tidak akan khianat pada yang zahir,” katanya.


Persoalan jenis-jenis manusia yang menulis dan berbicara

HARI ini selepas solat Subuh, saya membelek buku yang dikongsikan kepada saya oleh Dr Norsalehah beberapa minggu yang lepas. Buku ini saya selalu mendengar tentangnya sejak saya belajar di Mesir sekitar 90an kerana saya pernah tinggal serumah dengan Ustaz Haris Jamin yang suka bercerita tentang penulis buku ini. Ditambah di tahun-tahun berikutnya pula, Ustaz Abdullah Zaik selalu menyebut berkenaan beberapa kaedah usul yang dirumuskan oleh penulis buku tersebut.

Penulis buku tersebut adalah seorang alim besar Mesir bernama Prof Dr Muhammad Abdul Mun’im al-Qi’ie. Saya tidak sempat berguru dengannya. Beliau adalah mantan Dekan Fakulti Tafsir, Kuliah Usuluddin, Universiti al-Azhar.

Saya kongsikan sedikit coretan beliau di mukadimah buku beliau, mengulas persoalan jenis-jenis manusia yang menulis, dan termasuklah juga yang berbicara.

“Telah saya perhatikan bahawa penulis-penulis terkenal semasa yang menulis tentang Islam, tidak mempunyai manhaj di dalam penulisan mereka. Mereka juga tidak berpandukan kepada kaedah usul tertentu bahkan mungkin tidak tahu pun tentang kaedah usul. Tetapi mereka terus bercakap tentang Islam. Pada penilaian saya mereka  adalah  salah seorang dari yang berikut:

1. Orang yang banyak ilmunya dan banyak menyebut tentang pandangan-pandangan ulamak sebelum mereka. Jika kita melihat kitab yang dirujuk olehnya dan yang dinukilkan dari kitab itu kebanyakan tulisannya, kemungkinan apa yang bermanfaat hanyalah satu mukasurat dari ratusan mukasurat tersebut.

2. Orang yang beku bermain dengan huruf dan lafaz. Kemungkinan dia tidak tahu pun apa yang diulang-ulangnya itu.

3. Orang yang banyak karangannya. Tetapi saya merasakan bahawa apa yang ditulisnya lebih banyak dari apa yang dibacanya. Uslub penulisannya meleret walau pun sebenarnya beliau sedang berbicara tentang sesuatu isu berkaitan nas.

4. Orang munafik yang pandai berbicara. Tidak menjaga hak Allah, tidak menjaga kesucian agama dan tidak tahu tentang asas Islam. Tetapi beliau kononnya berbicara tentang sesuatu isu secara mendalam.

5. Orang yang berbicara di luar bidang pengkhususannya. Mengambil Islam dan apa-apa pandangan yang kena dengan seleranya. Berlaga-laga pandangannya. Adakalanya menolak logik akalnya dan adakalanya menggunakan logik akal. Tidak ada disiplin ilmu. Beliau mengkritik ulamak besar sebelumnya sedangkan dia lebih kecil dari saiz rambut mereka.

6. Orang yang hanya kagum dengan dapatan ilmu-ilmu yang ganjil.  Apa yang beliau suka ketengahkan adalah pandangan yang tersembunyi dari pengetahuan masyarakat awam. Kemudian dia perasan seolah-olah dia membawa suatu dapatan ilmu baru.

7. Orang yang melihat Islam hanya kulit luarannya sahaja. Mengenengahkan kepada orang ramai dan kepada masyarakat awam apa yang selari dengan emosi sentimen mereka, walaupun apa yang dibawa itu bertentangan dengan neraca asas akal.

8. Orang yang bersikap negatif. Apa yang dilakukannya hanyalah meratapi dirinya sedangkan dia tidak bertindak apa-apa. Jika ditegur, dia berkata: hasbunaLlah. Dia lupa bahawa Allah mencela sikap lemah.

9. Orang yang matlamat penulisannya adalah mengumpul harta. Tulisannya mendatar, kosong dan tidak ada erti di sebaliknya.

10. Orang yang menghabiskan masanya dengan menulis sesuatu yang tidak ada manfaat. Jenis inilah kebanyakan manusia di zaman kita ini.”

Benar apa yang dirumuskan oleh beliau. Moga saya dan pembaca sekelian tidak termasuk di dalam salah satu dari 10 golongan ini.

Setelah membelek-belek tulisan beliau, rindu kepada Mesir dan suasana ilmunya datang kembali. Teringat kali pertama memijak tangga batu bangunan kuliah Syariah dan Undang-undang serta memijak lantai masjid al-Azhar, terasa tapak kaki ini menapak di atas batu-batu berusia ratusan tahun yang dipenuhi dengan bekas tapak-tapak kaki ulamak Islam sepanjang zaman. Bangga pernah berguru dengan ulamak-ulamak al-Azhar.

Wallahul a’la wal a’lam

Ustaz Muhammad Fauzi Asmuni
Presiden Ikatan Muslimin Malaysia (ISMA)


Syor tubuh pusat budaya Melayu di kedutaan

BANGI, 25 Rabiulakhir 1443H, Selasa – Kerajaan disyor melaksanakan kempen intensif bagi menjenamakan semula bahasa Melayu dan memperkasakan lagi penggunaannya.

Bagi merealisasikan agenda itu, Pensyarah Sejarah Sosial dan Intelektual, institut Antarabangsa Pemikiran dan Tamadun Islam, Universiti Islam Antarabangsa (UIA), Prof Datuk Dr Ahmad Murad Merican berkata, pentingnya peranan Kementerian Luar dalam melaksanakan diplomasi budaya.

“Kita amat lemah dalam hal ini. Kita menjalankan diplomasi tanpa mengambil kira konteks tamadun dan budaya Melayu.

“Kementerian Luar perlu memperkenalkan tamadun, budaya dan bahasa Melayu untuk dijadikan sebagai bahasa antarabangsa.

“Ini bukan hanya soal bahasa tetapi kita merangka atau merencanakan satu ‘alat’ dasar luar dalam memperkenalkan tamadun dan budaya Melayu sebagai asas budaya Malaysia,” katanya seperti dilapor portal tempatan, hari ini.

Tegas Prof Murad, hanya dengan platform berkenaan, bahasa Melayu boleh menjadi lingua franca antarabangsa dan perlu mula melaksanakannya di rantau ini terlebih dahulu.

Beliau menyarankan supaya menubuhkan institut atau pusat budaya Melayu di beberapa kedutaaan di negara ini bagi mengembangkan pengaruh bahasa di peringkat dunia.

“Di pusat itu, kita boleh memperkenalkan pengajaran atau kelas bahasa Melayu serta tulisan Jawi,” katanya.

Malah beliau berpandangan, kesusasteraan Melayu atau Malaysia dalam bahasa Melayu serta memaparkan buku-buku tentang tamadun dan budaya Melayu diperkenalkan dalam tiga bahasa.

Antaranya dalam bahasa Inggeris, bahasa ‘tuan rumah’ kedutaan berkenaan dan bahasa Melayu.

“Di samping itu, wujudkan sekolah antarabangsa yang memberi tumpuan dalam aspek pembelajaran bahasa Melayu,” katanya.


Zahid Hamidi mengaku audio perbualan bersama Anwar suaranya

BANGI, 25 Zulkaedah 1442H, Selasa – Presiden UMNO, Datuk Seri Dr Ahmad Zahid Hamidi mengaku suara di dalam rakaman telefon yang tular bersama Presiden PKR, Datuk Seri Anwar Ibrahim sebelum ini adalah miliknya.

Sumber daripada seorang Majlis Tertinggi UMNO berkata, Ahmad Zahid membuat pengakuan semasa pertemuan bersama Ahli-Ahli Parlimen UMNO di Wisma Perwira Angkatan Tentera Malaysia di ibu negara, semalam.

“Selain keputusan mesyuarat yang menolak cadangan menarik semula sokongan kepada kerajaan Perikatan Nasional (PN), beliau (Ahmad Zahid) mengaku itu suaranya dalam perbualan bersama Anwar yang viral tidak lama dahulu. Beliau kata Anwar yang hubunginya.

“Ahmad Zahid juga mengaku telah menandatangani surat akuan bersumpah (SD) menyokong Anwar sebagai Perdana Menteri,” dakwa sumber seperti dipetik Utusan Malaysia, hari ini.

Semalam, Ahmad Zahid hadir ke mesyuarat yang diadakan secara tertutup oleh Naib Presiden UMNO, Datuk Seri Ismail Sabri Yaakob di Wisma Perwira bagi membincangkan isu keluar daripada kerajaan PN.


Isu bakar al-Quran tak boleh selindung di sebalik kebebasan bersuara

ANKARA, 12 Muharam 1445H, Ahad – Menteri Luar Turkiye, Hakan Fidan menggesa Denmark mengambil tindakan segera bagi mencegah pembakaran al-Quran, kata sumber Kementerian Luar.

Dalam panggilan telefon dengan rakan sejawatannya dari Denmark, Lars Lokke Rasmussen, Fidan mengutuk ‘serangan keji yang berterusan terhadap al-Quran’.

Beliau memberitahu Rasmussen adalah tidak boleh diterima untuk membenarkan tindakan sedemikian dengan berselindung di sebalik kebebasan bersuara, kata sumber itu.

Rasmussen pada Sabtu Twitter berkata, Turkiye dan Denmark adalah sekutu rapat, justeru penting untuk tidak membiarkan tindakan ini dalam mewujudkan perpecahan.

Beliau juga mengulangi ‘kecaman keras Denmark terhadap tindakan provokatif ini oleh beberapa individu.’

Komen itu dibuat selepas sekumpulan kecil aktivis anti-Islam membakar al-Quran di hadapan kedutaan Mesir dan Turkiye di Copenhagen pada Selasa lalu, selepas protes serupa di Denmark dan Sweden sejak beberapa minggu kebelakangan ini.

Denmark dan Sweden kesal dengan insiden itu tetapi mengatakan pihaknya tidak boleh menghalang tindakan itu di bawah peraturan yang melindungi kebebasan bersuara. – Agensi


TIADA GABUNGAN BENTUK KERAJAAN

BANGI, 25 Rabiulakhir 1444H, Ahad – Keputusan Pilihan Raya Umum Ke-15 (PRU15) menyaksikan tiada gabungan parti politik utama negara mendapat majoriti mudah untuk membentuk kerajaan.

Menerusi rekod Suruhanjaya Pilihan Raya Malaysia (SPR), Pakatan Harapan memperoleh 82 kerusi, diikuti Perikatan Nasional (PN) 73 kerusi  dan Barisan Nasional (BN) 30 kerusi Parlimen.

BERITA LANJUT MENYUSUL


Anak yang tertukar, wajib untuk tukar kembali bin/binti

KUALA LUMPUR, 17 Zulkaedah 1442H, Isnin – Kesilapan tertukar bayi dengan keluarga lain sehingga seseorang individu dibin atau dibintikan kepada bapa angkat, dari segi hukum agama wajib ditukar kepada bin atau binti bapa kandung supaya tidak menimbulkan isu berbangkit, terutama berkaitan pembahagian pusaka.

Mufti Kelantan Datuk Mohamad Shukri Mohamad berkata ini kerana anak sebenar itu mempunyai hak untuk mendapatkan sumber pusaka yang ditinggalkan oleh bapa kandungnya yang sudah meninggal dunia.

“Memang (wajib) seseorang itu dibin atau dibintikan kepada bapa sebenar, tidak boleh dibinti atau bin kepada bapa angkat, haram kalau dengan sengaja. Dalam kes ini ia ‘tersilap’, jadi apabila tersilap, insya-Allah Tuhan ampunkan.

“Tetapi dari segi pengurusan (Jabatan Pendaftaran Negara), terserahlah…kalau undang-undang kata tidak boleh tukar sebab melibatkan sijil misalnya, tidak mengapa, tetapi perlu ada satu catatan bahawa ini adalah anak angkat.

“Kalau tidak nanti dia boleh buat tuntutan di mahkamah dan berhak mendapat tuntutan pusaka. Sekarang tidak mengapa kerana damai (tiada perbalahan),” katanya kepada Bernama ketika dihubungi.

Mohamad Shukri berkata demikian sebagai mengulas laporan Bernama semalam berkenaan dua keluarga terpaksa mengharungi kisah tragis selepas tiga bayi perempuan termasuk sepasang kembar yang dilahirkan 20 tahun lepas tertukar dipercayai akibat kecuaian kakitangan sebuah hospital di Kota Bharu, Kelantan.

Kejadian itu hanya disedari tahun lepas selepas ketiga-tiga mangsa, Adryani Iwani, 20, ‘kembarnya’ Adryana Irwani, 20, dan kembar sebenarnya Noratirah Husin, 20, menjalani ujian asid deoksiribonukleik (DNA) pada September tahun lepas.

Mengulas lanjut, Mohamad Shukri berkata tidak menjadi kesalahan untuk anak yang tertukar itu terus tinggal bersama keluarga yang memeliharanya selama ini kerana dia dianggap anak sebenar kerana telah menyusu daripada ibu keluarga berkenaan.

Sehubungan itu, dari aspek hukum aurat adik-beradik susuan adalah sama dengan hukum aurat adik-beradik seibu sebapa, katanya.

Mengenai wali dalam pernikahan pula, merujuk kepada kes ini yang kedua-duanya sudah kehilangan bapa kandung, Mohamad Shukri menjelaskan pengganti wali yang terdekat ialah abang atau adik-beradik lelaki kandung.

“Meskipun (Adryana Iwani) sudah tinggal bersama keluarga angkat, wali pernikahan itu mesti ikut binti bapa yang sebenar, wali asal.

“Andai kata sudah nikah berwalikan bapa angkat atau adik-beradik angkat, tidak jatuh hukum zina, tapi dia mesti angkat lafaz nikah baharu dengan wali asal selepas diketahui hal sebenar,” katanya.

Bagaimanapun dalam kes ini, kesemua yang terlibat masih belum mendirikan rumah tangga.

Berkenaan ujian DNA bagi membuktikan tali kekeluargaan seseorang pula, Mohamad Shukri berkata ia boleh diterima pakai sebagai satu daripada mekanisme untuk menentukan nasab (anak kepada bapa).

Sementara itu, pakar genetik manusia Universiti Putra Malaysia (UPM) Prof Madya Dr Thilakavathy Karuppiah berkata seseorang itu akan mewarisi 50 peratus daripada DNA ibu dan 50 peratus DNA bapa.

“Malah, setiap indidvidu pula mempunyai profil (corak) DNA yang berbeza, kecuali kembar seiras,” katanya.

Dr Thilakavathy berkata keputusan ujian DNA yang tidak boleh dipertikaikan adalah lebih kurang antara 96 peratus hingga 99.99 peratus namun, sebarang ujian DNA, ada kebarangkalian yang kecil akan memberi keputusan yang boleh dipertikaikan.

“Keputusan yang boleh dipertikaikan bukan bermaksud keputusan negatif. Semakin tinggi peratusan, semakin besar kemungkinan individu-individu yang diuji itu mempunyai tali persaudaraan,” katanya.

Sementara itu, Pengarah Jabatan Kesihatan Negeri Kelantan (JKNK) Datuk Dr Zaini Hussin ketika dihubungi berkata pihaknya sedang menyiasat perkara itu dan akan berhubung dengan pihak berkaitan untuk mendapatkan maklumat lanjut. – Bernama


Arah kiblat 40 peratus rumah di Lembah Klang tersasar

SHAH ALAM, 3 Syawal 1444H, Isnin – Kira-kira 40 peratus daripada 5,000 kediaman umat Islam yang diperiksa di Lembah Klang didapati tersasar daripada kedudukan kiblat yang tepat.

Situasi itu dikesan Persatuan Ahli Falak Negeri Selangor (PAFNS) selepas memeriksa lebih 20,000 kediaman dan premis untuk ditentusahkan arah kiblat masing-masing.

Daripada jumlah itu, PAFNS mendapati hanya 5,000 yang diperiksa mempunyai penanda arah kiblat yang ditanda tuan rumah dengan 2,000 daripadanya jelas terpesong.

Baki 15,000 lagi belum ada penanda arah kiblat kerana rumah terbabit baharu hendak didiami dan PAFNS dipanggil membantu menentukan arahnya.

Setiausaha Agung PAFNS, Abdul Latip Ibrahim berkata, pelbagai faktor termasuk kesilapan membaca kompas ketika membuat penentuan sendiri arah tempat bersolat menjadi punca kesilapan ini berlaku.

Keadaan itu menyaksikan ada antara tempat atau ruang solat di sesebuah kediaman itu tersasar sehingga 180 darjah daripada kedudukan sebenar, katanya.

Daripada 20,000 kediaman yang ditentusahkan, hanya sekitar 5,000 sahaja mempunyai tanda arah yang dibuat sendiri tuan rumah.

“Bagaimanapun daripada 5,000 rumah itu, hanya 3,000 rumah yang menggunakan kaedah Istiwa’ A’dzam sahaja yang tepat arah kiblatnya. Kaedah Istiwa’ A’dzam ialah kaedah bayang matahari ketika matahari atas Kaabah iaitu pada 28 Mei, jam 5.16 petang dan 16 Julai,  jam 5.28 petang.

“Sejumlah 2,000 kediaman lagi walaupun dilakukan penanda arah dengan menggunakan kompas dan aplikasi dalam talian, ia dikesan tidak tepat.

“Selain kaedah Istiwa’ A’dzam, terdapat tanda arah yang dibuat sendiri oleh tuan rumah, antaranya mereka menggunakan kompas, sama ada kompas fizikal atau aplikasi penunjuk arah kiblat,” katanya seperti dilapor BH.

Beliau berkata, aplikasi kiblat dalam talian yang digunakan secara meluas oleh masyarakat Islam ketika ini, dikesan mempunyai kelemahan, walaupun ramai menyangka ia mampu memberikan petunjuk yang tepat.

Aplikasi ini dilihat boleh dipengaruhi keadaan persekitaran, khususnya ketika berada di lokasi yang mempunyai besi dan logam, sekali gus boleh berlakunya sedikit ketidaktepatan arah kiblat.

“Secara umumnya, semua aplikasi yang menggunakan kaedah kompas yang mungkin memberi bacaan betul dan kemungkinan memberikan bacaan yang salah, bergantung kepada faktor besi di persekitarannya.

“Justeru, penggunaan aplikasi ini sebagai panduan kasar mungkin boleh ketika bermusafir dan berada di mana-mana tempat yang tiada petunjuk arah kiblat, tetapi bagi menentukan arah yang tepat di tempat yang kekal seperti rumah, hendaklah memanggil pakar yang bertauliah,” katanya.


Langkah basmi kemiskinan negara

PERTAMA sekali saya akan menggunakan kayu ukur yang lebih holistik untuk menilai kadar kemiskinan negara. Kini, Poverty Line Income (PLI) merupakan instrumen penilai satu dimensi sahaja tanpa mengambil kira faktor pendidikan, kesihatan dan gaya hidup rakyat yang kurang bernasib baik. Saya akan menggunakan Multidimensional Poverty Index (MPI) yang merupakan kayu ukur lebih lengkap supaya program pembasmian kemiskinan di Malaysia akan lebih terpandu dan benar-benar menyelesaikan masalah pokok.

2. Kedua, saya akan memastikan Ahli Kabinet, kepimpinan negeri dan para penjawat awam yang berintegriti dan berkemahiran tinggi, sifar rasuah serta tanpa campur tangan kuasa asing. Ini amat penting kerana data 2019 menunjukkan negeri dengan rakyat miskin terbanyak di Malaysia ialah Sabah (19.5%), Kelantan (12.4%) dan Sarawak (9.0%). Statistik ini amatlah ironik mengambil kira sejarah Sabah sebagai antara negeri terkaya di Malaysia pada 1970-an. Sabah, Kelantan dan Sarawak juga amat kaya dengan hasil bumi seperti minyak, kayu balak dan pelbagai jenis hasil bumi yang lain.

3. Jadi di mana silapnya? Contohnya, kenapa kadar kemiskinan di Sabah kekal tinggi sedangkan dalam RMK10 dan RMK11 kerajaan telah memperuntukkan hampir 10% peruntukan pembangunan negara ke Sabah? Jawapan mudah saya ialah rasuah dan ketirisan dalam pengurusan kekayaan.

4. Ketiga, banyak inisiatif kerajaan sejak Malaysia merdeka adalah untuk merapatkan jurang pandapatan (income) rakyat. Saya sebaliknya akan memberikan fokus kepada merapatkan jurang kekayaan (wealth) rakyat. Ada perbezaan yang amat ketara antara kedua-dua pendekatan ini.

5. Isu utama kurang ekonomi dunia dan Malaysia adalah disebabkan isu penguasaan kekayaan oleh golongan elit berkesinambungan dari zaman penjajahan. Punca inilah yang menjadikan ‘the rich get richer and the poor get poorer’.

6. Meningkatkan pendapatan rakyat bagus, tapi tidak memadai jika pemilikan tanah, rumah/bangunan, komoditi serta pelbagai hasil mahsul negara berada di tangan golongan elit dan kuasa asing.

7. Perubahan ini memerlukan penambahbaikan Kanun Tanah Negara dan akta-akta yang berkaitan bagi mempertahankan serta memastikan pemilikan dan pengambilalihan tanah di negara kita berlaku secara adil dan saksama.

8. Keempat, isu jurang ekonomi sistemik yang disebabkan oleh monopoli, diskriminasi dan eksploitasi akan saya benteras habis-habisan juga melalui akta dan penguatkuasaan. Ya, ia berpunca dari sistem ekonomi kapitalis yang digunapakai di seluruh dunia termasuk negara kita hari ini.

9. Contohnya sistem orang tengah yang menindas para nelayan dan petani miskin dengan mengaut keuntungan berlipat kali ganda dan monopoli syarikat/kelompok tertentu dalam membekalkan bahan mentah makanan atau bahan asas binaan bagi membuat bangunan.

10. Polemik ini membawa kita kepada transformasi kelima yang ingin saya gagaskan iaitu model ekonomi komuniti luar bandar. Perlaksanaan konsep ini bakal meningkatkan peluang pekerjaan di kawasan luar bandar, menambahkan pendapatan dan seterusnya menambahbaik kualiti hidup, menggalakkan pelabur luar serta menjamin pengagihan kek ekonomi secara lebih saksama.

11. Dasar yang diperlukan bagi menjayakan idea ini contohnya melarang pembinaan pasaraya besar ternama yang bakal membunuh ekonomi sara hidup dan kelangsungan kedai runcit kecil di kawasan kampung. Contoh dasar lain ialah memperuntukkan hak yang lebih besar kepada penduduk asal bagi mencari, menggali dan memproses bahan galian berharga yang berada dalam bumi tempat komuniti mereka tinggal dengan bantuan infrastruktur dari syarikat teknologi yang dilantik kerajaan.

12. Keenam, saya juga akan merangka program pembangunan perikanan dan pertanian negara yang lebih inklusif. Contohnya model negara China yang telah berjaya membantu sejumlah 800 juta petani miskin sejak 1978 dengan cara memberikan bantuan dana terus lebih ASD400 billion untuk membantu pembangunan luar bandar, pendidikan, infrastruktur serta pengeluaran hasil tanah.

Bersambung…

Ir Ts Lukman Al Hakim
Setiausaha Agung BERJASA


Filem ‘Mentega Terbang’ bertentangan akidah Islam: Menteri Agama

KUALA LUMPUR, 9 Syaaban 1444H, Khamis – Hasil penelitian Jabatan Kemajuan Islam Malaysia (JAKIM) terhadap kandungan filem ‘Mentega Terbang’ mendapati, terdapat pertentangan yang jelas dengan akidah dan cara kehidupan umat Islam di Malaysia yang beraliran Mazhab Syafie.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, JAKIM akan mengemukakan ulasan secara terperinci kepada Suruhanjaya Komunikasi dan Multimedia Malaysia (SKMM), agar tindakan dapat diambil berpandukan undang-undang sedia ada.

Beliau berkata, Jabatan Agama Islam Wilayah Persekutuan (JAWI), juga diminta untuk memanggil pihak yang terbabit dengan penerbitan filem itu untuk urusan selanjutnya.

“Jabatan Perdana Menteri (Hal Ehwal Agama) sama sekali tidak berkompromi dengan apa jua kandungan penerbitan yang boleh mencemarkan kesucian agama Islam, lebih-lebih lagi boleh mengundang kontroversi dan keharmonian masyarakat Malaysia.

“Saya juga ingin menasihatkan kepada penggiat seni kreatif agar lebih berhati-hati dalam menerbit dan menyiarkan bahan kandungan kepada masyarakat, agar matlamat kerajaan menuju negara MADANI akan tercapai,” katanya.

Mohd Na’im turut menasihatkan masyarakat agar lebih berhati-hati dalam memilih rancangan televisyen untuk tontonan keluarga, sama ada dalam mana-mana platform supaya tidak terdedah kepada unsur-unsur yang boleh menjejaskan akidah Islamiah.

Sebelum ini, filem indie tempatan yang ditayangkan menerusi platfrom penstriman video itu mengundang kecaman dan kegusaran orang awam, berikutan karya itu didakwa memaparkan adegan dengan unsur-unsur bertentangan fahaman serta kepercayaan agama. – Bernama


Konflik Sudan: OIC nekad genjatan senjata menjelang Aidiladha

KHARTOUM, 4 Zulhijjah 1444H, Jumaat – Pertubuhan Kerjasama Islam (OIC) pada Khamis menggesa pihak yang bertelagah di Sudan supaya bersetuju dengan perjanjian gencatan senjata menjelang perayaan Aidiladha, lapor Agensi Anadolu.

Dalam satu kenyataan, Setiausaha Agung OIC, Hissein Brahim Taha merayu kepada semua pihak yang berperang di Sudan untuk berusaha ke arah gencatan senjata menyeluruh dan menamatkan semua bentuk keganasan serta pertempuran.

Taha juga menggesa Angkatan Tentera Sudan dan pasukan separa tentera Rapid Support Forces (RSF) – yang bertempur selama lebih dua bulan – untuk membenarkan organisasi bantuan menjalankan tugas mereka dan memberikan bantuan kemanusiaan segera di semua kawasan terjejas seluruh negara.

Beliau menyeru pihak antarabangsa untuk menyokong usaha ke arah gencatan senjata di Sudan dengan segera dan melakukan usaha bersepadu bagi menggesa semua pihak untuk komited dengan perjanjian itu.

Sudan berdepan konflik antara pihak tentera dan RSF sejak pertengahan April, sehingga mengorbankan hampir 1,000 orang awam dan mencederakan 5,000 yang lain, menurut pegawai perubatan tempatan.

Pertubuhan Antarabangsa untuk Migrasi (IOM) menganggarkan bahawa konflik di Sudan telah menyebabkan lebih 2.2 juta orang kehilangan tempat tinggal.

Beberapa inisiatif gencatan senjata telah diumumkan sepanjang tempoh yang lalu.

Bagaimanapun, pihak bertelagah menuduh antara satu sama lain melanggar perjanjian gencatan senjata itu. -Agensi


UMANY derhaka persoal tindakan Agong: PEMBINA UM

BANGI, 14 Rabiulawal 1442H, Sabtu – Derhaka! Demikian gelaran yang wajar diberikan kepada University of Malaya Association of New Youth (UMANY) setelah mempersoalkan tindakan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah masuk campur dalam urusan pentadbiran negara.

Perbuatan kontroversi itu bukan sahaja memperlihatkan sikap biadab persatuan berkenaan, malah secara langsung memburukkan nama baik Universiti Malaya (UM).

Persatuan Belia Islam Nasional (PEMBINA) UM berkata, merujuk kepada artikel bertajuk ‘YDPA Should Not Interfere In National Affairs’ sudah terang lagi bersuluh UMANY tidak berlaku adil dalam menulis artikel tersebut.

Jelasnya, ini kerana, UMANY tidak menyatakan berkenaan kewujudan Perkara 39 dan Perkara 44 Perlembagaan Persekutuan yang memperincikan kuasa Agong berkaitan urus tadbir negara.

Perkara 39 Perlembagaan Persekutuan menyatakan: “Kuasa Eksekutif Persekutuan hendaklah terletak hak pada Yang di-Pertuan Agong dan, tertakluk kepada peruntukan mana-mana undang-undang Persekutuan dan peruntukan.

“Jadual kedua, bolehlah dijalankan olehnya atau oleh Jemaah Menteri atau oleh mana-mana menteri yang diberi kuasa oleh Jemaah Menteri, tetapi Parlimen boleh, melalui undang-undang, memberikan fungsi Eksekutif kepada orang lain.”

Sementara Perkara 44 Perlembagaan Persekutuan, keanggotaan Parlimen menyatakan: “Kuasa perundangan Persekutuan hendaklah terletak hak pada Parlimen yang hendaklah terdiri daripada Yang di-Pertuan Agong dan dua Majlis Parlimen yang dikenali sebagai Dewan Negara dan Dewan Rakyat.”

Sehubungan itu, PEMBINA UM berkata, pada perenggan pertama dan kedua artikel UMANY, mereka menyatakan perasaan tidak berpuas hati dengan keterlibatan Seri Paduka dalam dua perkara iaitu penolakan perisytiharan darurat seperti mana yang dicadangkan oleh Perdana Menteri, Tan Sri Muhyiddin Yassin.

“Berkaitan perisytiharan darurat, barang kali UMANY terlupa, atau buat-buat lupa bahawa Yang di-Pertuan Agong mempunyai kuasa mutlak untuk memperkenan atau menolak perisytiharan darurat seperti mana yang termaktub dalam Perkara 150 Perlembagaan Persekutuan, Proklamasi Darurat,” bidasnya dalam kenyataan, hari ini.

Pada masa sama, PEMBINA UM menempelak kenyataan UMANY yang menyebut ‘walaupun Malaysia mengekalkan sistem pemerintahan beraja, raja hanya mempunyai status simbolik yang dianugerahkan oleh Perlembagaan Persekutuan’.

“Cukup biadab kenyataan yang dikeluarkan oleh UMANY! UMANY telah menggunakan hujah Perkara 40 (1A) dan Perkara 40 (2) Perlembagaan Persekutuan bagi ‘menghalalkan’ kenyataan biadab mereka berkenaan bidang kuasa Agong,” katanya tegas.

Terdahulu, UMANY dalam satu hantaran Facebook berkata, Malaysia telah meneruskan demokrasi berparlimen dan raja berperlembagaan sejak penubuhannya.

Katanya di bawah sistem ini, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan (YDPA) harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik atau bahkan meluluskan berbagai undang-undang di Parlimen, raja tidak mempunyai wewenang, kata UMANY.

UMANY menyatakan pendiriannya iaitu YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Bagaimanapun, hari ini, hantaran UMANY di Facebook itu telah dipadamkan.


Singapura beku jualan tiket VTL

SINGAPURA, 17 Jamadilawal 1443H, Rabu – Semua jualan tiket baharu bagi penerbangan dan bas untuk Laluan Perjalanan Vaksinasi (VTL) akan dibekukan dari 23 Disember hingga 20 Januari tahun depan.

Kementerian Kesihatan (MOH) menjelaskan, langkah berkenaan untuk mengehadkan pendedahan Singapura kepada kes import Omicron COVID-19.

Bagaimanapun bagi pengembara yang sudah memegang tiket penerbangan atau bas VTL – selain memenuhi semua keperluan VTL yang lain – boleh terus melakukan perjalanan di bawah skim perjalanan bebas kuarantin.

KKM juga akan mengurangkan sementara kuota VTL dan jualan tiket untuk perjalanan selepas 20 Januari 2022.

Kementerian itu akan terus memantau perkembangan dengan teliti dan mengemas kini dasar ini apabila keadaan berubah.

Dalam kenyataan akhbar hari ini, Kementerian Perdagangan dan Industri (MTI) berkata, ia akan mengurangkan sementara kapasiti dan jualan tiket untuk perjalanan ke Singapura atau Malaysia melalui VTL (Darat) mulai 21 Januari 2022 sebanyak separuh – bersamaan 24 perjalanan bas sehala setiap hari.

Katanya, kementerian akan terus memantau keadaan dengan teliti dan menyesuaikan kapasiti VTL (Darat), dengan mengambil kira situasi kesihatan awam di kedua-dua negara dan di seluruh dunia.

Tiada tiket bas VTL (Darat) baharu akan dijual untuk perjalanan ke Singapura atau Malaysia dari 11.59 malam pada 22 Disember 2021, hingga 11.59 malam pada 20 Januari 2022.

Langkah-langkah sempadan Singapura akan membantu republik itu untuk mengkaji dan memahami varian Omicron.

Selain itu ia juga untuk mengukuhkan pertahanannya, termasuk meningkatkan kapasiti penjagaan kesihatan serta mendapatkan lebih ramai orang yang divaksin dan menerima vaksin penggalak, kata MOH. – Agensi


IPT disaran turun padang bantu masyarakat setempat

KOTA TINGGI, 23 Safar 1445H, Sabtu – Kementerian Pendidikan Tinggi (KPT) menyarankan agar institusi pengajian tinggi (IPT) sentiasa ‘turun padang’ dalam usaha membantu masyarakat menyelesaikan isu setempat.

Menterinya, Datuk Seri Mohamed Khaled Nordin berkata, IPT perlu proaktif dalam melaksanakan inisiatif berkenaan sekali gus memperkasakan peranan dan sumbangan institusi itu dengan menyampaikan ilmu, kepakaran dan teknologi yang ada kepada masyarakat.

“Saya tekankan kerana ia memang sesuatu yang amat diharapkan oleh kementerian supaya setiap universiti dalam negara termasuk Universiti Putra Malaysia (UPM) meneruskan libat urus dengan masyarakat melalui program ‘outreach’.

“Ilmu dan kepakaran yang didapati daripada penyelidikan harus diaplikasikan oleh masyarakat,” katanya ketika berucap melancarkan Program Pembangunan Komuniti Usahawan Tani dan Inovasi Sosial UPM, di sini hari ini.

Turut hadir Pengerusi Jawatankuasa Pendidikan, Penerangan dan Komunikasi negeri Norlizah Noh dan Timbalan Naib Canselor Akademik dan Antarabangsa UPM Prof Dr Ismi Arif Ismail.

Mengulas lanjut, Ahli Parlimen Kota Tinggi itu berkata, antara perkara yang diberi perhatian ketika ini ialah isu keterjaminan makanan yang menuntut kepakaran dan penyelidikan di IPT bagi menyelesaikan perkara berkaitan pertanian serta perladangan.

Beliau turut berharap agar daerah Kota Tinggi turut menjadi makmal lapangan atau antara stesen pengembangan pertanian dan keterjaminan makanan UPM bagi melestarikan usaha berkenaan.

“Saya berasa perlu untuk kita menghubungkan masyarakat Kota Tinggi yang sebahagian besarnya menjayakan aktiviti pertanian dan penternakan, (kerana) ini merupakan satu pendekatan yang terbaik dalam usaha kita membangun dan memajukan komuniti daerah ini.

“(Malah) dengan penyelesaian isu berkenaan, ia mampu meningkatkan produksi dan pengeluaran hasil serta menjana pendapatan lebih kepada komuniti (setempat),” katanya.

Pada masa sama, Mohamed Khaled mahu ilmu dan kepakaran yang berterusan serta disusun dengan cara yang sesuai dan mudah untuk dipraktikkan, selain program yang dapat memberi manfaat kepada masyarakat. – Bernama